title: Juhana Vartiainen

text: Vartiainen oli SDP:n jäsen vuosina 1975–2015, mutta hän erosi puolueesta ja lähti kokoomuksen ehdokkaaksi kevään 2015 eduskuntavaaleihin, koska ”en pyrkinyt, ei pyydetty, enkä tiedä olisinko suostunut” sosiaalidemokraattien ehdokkaaksi. Antti Rinne sanoi jälkeenpäin, että häntä ei olisikaan huolittu siksi, että hän vertasi tviitissään työttömiä rikkaruohoon. Vartiainen tarkoitti tviitillään, että vaikka pellosta ja työvoimasta osa menisi hukkaan, näiden määriä kannattaa silti lisätä.


title: Juhana Vartiainen

text: Vartiainen oli pettynyt siihen, että SDP oli jäänyt ay-liikkeen vangiksi. Samalla hänen inhokkipuolueensa kokoomus osoitti ymmärtämystä hyvinvointivaltiolle ja kykyä uudistuksiin, joita tarvittiin sen pelastamiseksi työikäisten väestöosuuden laskiessa jyrkästi ja jotka mahdollistavat työvoiman tarjonnan kasvattamisen. Hän on yhä rajatusti keynesiläinen ja sanoo pyrkivänsä perustamaan politiikkansa tutkimukseen.


title: Juhana Vartiainen

text: Vartiainen oli ehdolla Helsingin vaalipiirissä ja tuli valituksi 11 436 äänellä.


title: Juhana Vartiainen

text: Vartiainen valittiin Helsingin kaupunginvaltuustoon vuoden 2017 kuntavaaleissa.


title: Juhana Vartiainen

text: Vartiainen on julkaissut Scopus-tietokannassa mainitut tieteelliset artikkelit (tiedot joulukuulta 2013) ”Relative prices in monetary union and floating” (2002 Scandinavian Journal of Economics 104(2), s. 277-297) ja ”Understanding Swedish social democracy: Victims of success?” (1998 Oxford Review of Economic Policy 14(1), s. 19-39)


title: Juhana Vartiainen

text: Lisäksi Vartiainen on ollut laatimassa tai laatinut neljä tutkimusjulkaisua, jotka on mainittu taloustieteen tutkimusjulkaisut melko kattavasti sisältävässä Econlit-tietokannassa. Näistä kaksi on julkaistu Ekonomiska Samfundets Tidskriftissä vuonna 1993, yksi Finnish Economic Papersissa vuonna 1994 ja yksi Industrial and Labor Relations Reviewssä vuonna 2006. Kaksi viimeksimainittua on yhteisjulkaisuja toisen tutkijan kanssa.


title: Juhana Vartiainen

text: Vartiaisen puoliso on ruokakulttuurin professori Johanna Mäkelä. Heillä on vuonna 1998 syntynyt poika. Hänen äitinsä oli kieltenopettaja ja isänsä taloustutkija.


title: Armando Gun

text: Armando Antonio Gun Caballero (s. 17. tammikuuta 1986 Panama City) on panamalainen jalkapalloilija, pelipaikaltaan puolustaja. Hän edustaa seuratasolla Chepo FC:tä.


title: Armando Gun

text: Gun pelasi Panaman alle 20-vuotiaiden joukkueen mukana MM-kisoissa vuosina 2003 ja 2005. Hän teki vuoden 2003 kisoissa maalin Yhdistyneitä arabiemiirikuntia vastaan. Gun on ollut aikuisten maajoukkueessa vuodesta 2005 lähtien ja pelannut 19 ottelussa. Hän oli joukkueen kokoonpanossa muun muassa CONCACAF Gold Cupissa 2009.


title: Markus Lohi

text: Markus Samuli Lohi (s. 16. kesäkuuta 1972 Haukipudas) on rovaniemeläinen kansanedustaja vuodesta 2011 alkaen.


title: Markus Lohi

text: Markus Lohi liittyi keskustaan jo 15-vuotiaana. Opiskeluaikoina hän toimi mm. Nuoren Keskustan Liiton hallituksen jäsenenä ja Lapin yliopiston edustajiston puheenjohtajana (1996-1997). Rovaniemen kaupunginvaltuustossa hän on toiminut 1997-2008 sekä uudelleen kaudella 2012. Vuoden 2008 ja 2017 kunnallisvaaleissa hän ei ollut ehdolla.


title: Markus Lohi

text: Lohi lähti ehdolle 2011 eduskuntavaaleihin pitkän harkinnan jälkeen tullen heti valituksi 3615 äänellä. Vuoden 2015 eduskuntavaaleissa hän kasvatti äänimääräänsä 4793 ääneen.


title: Markus Lohi

text: Keskustan Lapin piirin puheenjohtajaksi Lohi valittiin 2012. Lapin liiton hallituksen puheenjohtajana hän on toiminut vuodesta 2013 lähtien.  Keskustan eduskuntaryhmän puheenjohtajaksi Lohi valittiin 2015 ja 2016.


title: Markus Lohi

text: Poliittisessa toiminnassa Markus Lohi on pitänyt esillä voimakkaasti aluepoliittisia teemoja, koko maan kehittämistä, yrittäjyyttä sekä lapsiperheiden asemaa.


title: Markus Lohi

text: Nykyiset luottamustehtävät


title: Markus Lohi

text: • Kevan hallituksen jäsen, 2015-


title: Markus Lohi

text: • Kansaneläkelaitoksen tilintarkastaja, 2011-


title: Markus Lohi

text: • Joutsen Media Oy:n hallituksen jäsen, 2010 –


title: Markus Lohi

text: • Huoltoliitto ry:n hallituksen jäsen, 2009 –


title: Markus Lohi

text: Markus Lohi koulutukseltaan oikeustieteen maisteri ja toiminut mm. yrittäjänä omassa tilintarkastusyrityksessään. Ennen eduskuntaa hän toimi Pretax Oy:n lakiasianjohtajana.


title: Markus Lohi

text: • Pretax Yhtiöt, Lakiasiainjohtaja 1.9.2007 – 17.4.2011


title: Markus Lohi

text: • Control Oy Yrityspalvelut, toimitusjohtaja, omistajayrittäjä 15.2.1999 – 31.8.2007


title: Markus Lohi

text: • Lohi-Yhtiöt Oy Yrityspalvelut, johtaja 1.6.1998 – 13.2.1999


title: Markus Lohi

text: • Lakiasiaintoimisto Lohi & Luomajoki Ky:n vastuunalainen yhtiömies 1.9.1996 – 1.6.1998


title: Markus Lohi

text: Aikaisemmat luottamustehtävät


title: Markus Lohi

text: • Kelan tilintarkastaja, 2011-2015


title: Markus Lohi

text: • Hallintovaliokunnan jäsen, 2011-2015


title: Markus Lohi

text: • Talousvaliokunnan varajäsen, 2011-2015


title: Markus Lohi

text: • Rovaniemen Energia Oy:n hallituksen puheenjohtaja 2005 –2013


title: Markus Lohi

text: • Rovaniemen Verkko Oy:n hallituksen puheenjohtaja 2007–2013


title: Markus Lohi

text: • Rovaniemen kaupungin kaupunginvaltuuston jäsen 1997 – 2008 ja 2013-2017 josta valtuustoryhmän puheenjohtaja 2001 – 2008


title: Markus Lohi

text: • Lapin sairaanhoitopiirin yhtymähallituksen jäsen 1997 – 2005


title: Markus Lohi

text: • Lapin sairaanhoitopiirin yhtymävaltuuston jäsen 2001 – 2005


title: Markus Lohi

text: • Lapin sairaanhoitopiirin eettisen toimikunnan jäsen 2001 – 2005


title: Markus Lohi

text: • Rovaniemen kaupungin ja maalaiskunnan järjestelytoimikunnan jäsen 28.6.2004 – 31.12.2005


title: Markus Lohi

text: • Lapin yliopiston ylioppilaskunnan edustajiston jäsen 1.12.1995 – 30.11.1997, josta puheenjohtajana 11.3.1996 – 30.11.1997.


title: Markus Lohi

text: • Rovaniemen Koulutuskuntayhtymän valtuuston puheenjohtaja 2006–2008


title: Markus Lohi

text: Markus Lohi on naimissa luokanopettaja Riikka Lohen kanssa ja heillä on kahdeksan lasta.


title: Markus Lohi

text: Sotilasarvoltaan Markus Lohi on yliluutnantti. Harrastuksiin kuuluu juoksu, hiihto ja sulkapallo. Maalaisliiton ranualainen kansanedustaja ja Sunilan I hallituksen sosiaaliministeri Kalle Aukusti Lohi oli Markus Lohen isän isoisä.


title: Tuonenkielo

text: Tuonenkielo eli issikka ("Aspidistra elatior") on tuonenkielojen ("Aspidistra") sukuun kuuluva vaatimaton kasvi, jota pidetään esimerkiksi Suomessa huonekasvina. Paksusta juurakosta nousee leveitä lehtiä, pienet vaatimattomat kukat ovat maan rajassa. Siitä on olemassa kokovihreän lisäksi kirjavalehtinen muoto "A. elatior" ’Variegata’.


title: Aidan Quinn

text: Aidan Quinn (s. 8. maaliskuuta 1959) on amerikanirlantilainen näyttelijä.


title: Aidan Quinn

text: Quinn syntyi Chicagossa irlantilaistaustaisille vanhemmille. Hän sai katolisen kasvatuksen. Hänen äitinsä Teresa oli kotiäiti ja isänsä Michael Quinn kirjallisuuden ammattilainen. Hänellä on kolme veljeä ja yksi sisko. Hänen vanhempi veljensä Declan Quinn on elokuvaaja.


title: Corey Hart

text: Corey Hart on kanadalainen rockmuusikko, joka aloitti uransa 1980-luvulla. Hänen suurimmat hittinsä ovat olleet ”Sunglasses at Night” ja ”Never Surrender”.


title: Yleisurheilun alle 20-vuotiaiden Euroopan-mestaruuskilpailut 1985

text: Vuoden 1985 yleisurheilun alle 20-vuotiaiden Euroopan-mestaruuskilpailut käytiin Cottbusissa, Itä-Saksassa.


title: Valle Verzasca

text: Valle Verzasca on laakso Ticinon kantonissa Sveitsissä. Laakson pohjalla virtaa Verzasca-joki, joka on padottu Contra-padolla .


title: Valle Verzasca

text: Patoa käytettiin James Bond -elokuvan "007 ja kultainen silmä" avauskohtauksen kuvauspaikkana. Nykyään tältä 220 metriä korkealta padolta tehdään myös benji-hyppyjä.


title: Nicholas Mercator

text: Nicholas Mercator (, n. 1620 Holstein – 1687 Versailles) oli saksalainen matemaatikko.


title: Nicholas Mercator

text: Mercator asui Alankomaissa vuodesta 1642 vuoteen 1648. Tämän jälkeen hän muutti Tanskaan ja luennoi Kööpenhaminan yliopistossa vuosina 1648–1654. Vuosina 1655–1657 hän asui Pariisissa. Tämän jälkeen hän muutti Britanniaan ja opetti matematiikkaa Lontoossa vuosina 1658–1682. Hänet kutsuttiin Royal Societyn jäseneksi vuonna 1666. Mercator suunnitteli kronometrin kuningas Kaarle II:lle sekä suunnitteli ja rakennutti Versaillesin palatsin suihkulähteet.


title: Nicholas Mercator

text: Matemaatikkona hänet tunnetaan parhaiten logaritmeja käsittelevästä teoksesta "Logarithmo-technica", joka julkaistiin vuonna 1668. Teoksessa hän kuvaa Mercatorin sarjan, joka on luonnollisen logaritmin Taylorin sarja. Saman sarjan keksi myös Gregory Saint-Vincent:


title: Palkkajäykkyys

text: Palkkajäykkyys tarkoittaa, että palkat eivät jousta alaspäin kohti tasoa, jolla työn kysyntä ja tarjonta olisivat yhtä suuret.


title: Palkkajäykkyys

text: Suomessa yksilötason palkkajäykkyys on huomattavasti suurempaa kuin vertailumaissa Norjassa ja Saksassa. Suomi sijoittuu kärkikolmikkoon Ruotsin ja Ranskan kanssa.


title: Palkkajäykkyys

text: Jos (reaali)palkkoja ei lasketa työn kysynnän vähentyessä, työllisyys heikkenee.


title: Palkkajäykkyys

text: Jouko Ylä-Liedenpohjan mukaan ammattiliitoissa valta on "sisäpiiriläisillä" eikä työttömillä "ulkopiiriläisillä" (outsiders). Tästä syystä niiden kannattaa korottaa minimipalkkoja yli työn tasapainohinnan, jolla työn kysyntä ja tarjonta olisivat yhtä suuret, koska sisäpiiriläisenemmistö hyötyy tällaisesta ulkopiiriläisten jäädessä työttömiksi palkankorotuksen vuoksi. Tämä työttömyys on siis "tahdonvastaista" työttömien mutta "vapaaehtoista" ammattiliiton näkökulmasta.


title: Palkkajäykkyys

text: Liedenpohjan mukaan tämä selittää sen, miksi ammattiliitot ylläpitävät palkkajäykkyyttä. Sitä kannustaa tähän hänen mielestään myös verotuksen ja korkean työttömyysturvan tuottama korkea efektiivinen rajavero: työttömyys pudottaa työntekijän tuloja ehkä vain murto-osalla palkasta (esim. 18,8 %).


title: Oceans

text: Oceans on vuonna 2009 valmistunut ranskalainen luontodokumentti, jonka ovat ohjanneet "Siivekäs muutto" -elokuvasta tunnetut Jacques Perrin ja Jacques Cluzaud.


title: Oceans

text: Ilona-lehden Tuomas Riskalan mukaan "Lopputulos on kuin merellistä elokuvasinfoniaa, leuat auki loksauttavan kaunis sukellus vedenalaisen maailman ihmeisiin, mikä pääsee kunnolla oikeuksiinsa vasta isolta kankaalta koettuna."


title: Mohammed Kasola

text: Mohammed Kasola (myös Kasoula; s. 13. elokuuta 1986 Gyamase, Ghana) on qatarilais-ghanalainen jalkapalloilija, pelipaikaltaan puolustaja. Hänellä on myös kenialaisia sukujuuria. Kasola edustaa seuratasolla Al-Saddia.


title: Mohammed Kasola

text: Kasola on pelannut Qatarin maajoukkueessa vuodesta 2010 lähtien. Hän oli mukana joukkueen kokoonpanossa Aasian-mestaruuskilpailuissa 2011.


title: I/JR 48 (jatkosota)

text: Jalkaväkirykmentti 48:n I Pataljoona (I/JR 48) on jatkosotaan kesäkuussa 1941 perustettu pataljoona. Pataljoona oli osa 18. divisioonaan kuulunutta JR 48:tä


title: I/JR 48 (jatkosota)

text: Pataljoona perustettiin Pohjois-Hämeen Sotilaslääniin kuluneessa Jyväskylän Suojeluskuntapiirissä Lievestuoreen Seurantalolla.


title: I/JR 48 (jatkosota)

text: Pataljoonan miehet olivat pääosin kotoisin Laukaan, Toivakan ja Leivonmäen kunnista.


title: I/JR 48 (jatkosota)

text: Pataljoona miesvahvuus oli perustamisen jälkeen 31 upseeria, 156 aliupseeria ja 838 miestä, yhteensä 1025.


title: I/JR 48 (jatkosota)

text: Puolustusvoimien materiaalitilanne oli jatkosodan alkaessa huomattavasti talvisodan aikaista parempi, mutta siitä huolimatta eivät yksiköt tulleet varustettua kaikin osin määrävahvuuksien mukaisiksi.


title: I/JR 48 (jatkosota)

text: Pataljoonan sotatie on kuvattu pääosin


title: II/JR 48 (jatkosota)

text: Jalkaväkirykmentti 48:n II Pataljoona (II/JR 48) on jatkosotaan kesäkuussa 1941 perustettu pataljoona. Pataljoona oli osa 18. divisioonaan kuulunutta JR 48:tä


title: II/JR 48 (jatkosota)

text: Pataljoona perustettiin Pohjois-Hämeen Sotilaslääniin kuluneessa Jyväskylän Suojeluskuntapiirissä Vesangassa.


title: II/JR 48 (jatkosota)

text: Pataljoonan miehet olivat pääosin kotoisin Korpilahden, Muuramen ja Säynätsalon kunnista.


title: II/JR 48 (jatkosota)

text: Pataljoona miesvahvuus oli perustamisen jälkeen 31 upseeria, 149 aliupseeria ja 842 miestä, yhteensä 1022.


title: II/JR 48 (jatkosota)


title: II/JR 48 (jatkosota)

text: Pataljoonan sotatie on kuvattu pääosin


title: Britannian avaruusohjelma

text: Britannian avaruusohjelma on Yhdistyneen kuningaskunnan hallituksen ja muiden tahojen ohjelma Britannian osallistumisen kansainväliseen avaruusteknologian edistämiseksi. Britannian tavoitteena ei kutienkaan koskaan ole ollut aikaansaada Brittiläisiä astronautteja tai tehdä miehitettyjä avaruuslentoja. Sen sijaan tavoitteena on ollut kehittää satelliittien laukaisussa tarvittavaa teknologiaa. Britannia ei rahoita Kansainvälisen avaruusaseman toimintaa. Britannia on kuitenkin viime aikoina ryhtynyt tukemaan SSTO-avaruussukkulan kehittämisestä vastaavaa Skylon-projektia.


title: Corendon Airlines

text: Corendon Airlines on turkkilainen lentoyhtiö, jonka pääkonttori sijaitsee Antalyassa, Turkissa.


title: Corendon Airlines

text: Lentoyhtiö perustettiin vuonna 2004 ja lennot alkoivat huhtikuussa 2005.


title: Corendon Airlines

text: Yhtiö lentää pääasiassa Alankomaihin, Belgiaan, Israeliin, Italiaan, Ranskaan, Puolaan, Romaniaan, Kosovoon, Albaniaan, Unkariin, Espanjaan, Iraniin ja Saksaan.


title: Gilbert Manier Muvunyi

text: Gilbert Manier Muvunyi (s. 3. maaliskuuta 1990 Kigali) on ruandalais-ranskalainen jalkapalloilija, pelipaikaltaan puolustaja. Hän edustaa seuratasolla Dinan-Léhon FC:tä. Muvunyi pelasi vuosina 2007–2010 Stade Rennais FC:ssä.


title: Pang

text: Pang on noin 23 kilometriä pitkä Thamesin sivujoki Berkshiren kreivikunnassa Kaakkois-Englannissa. Se saa alkunsa Comptonin kylän lähistöltä ja laskee Thamesiin Pangbournen kylän jälkeen Whitchurch Bridgen ja Whitchurch Lockin välissä.


title: Pang

text: Jokivarren eläimistön on arvioitu vaikuttaneen Kenneth Grahamen lastenkirjoihin kuten "Kaislikossa suhisee".


title: Liisan seikkailut peilimaailmassa

text: Liisan seikkailut peilimaailmassa () on Lewis Carrollin kirjoittama lasten fantasiaromaani vuodelta 1871. Kirja on suomennettu myös nimellä Alice Peilintakamaassa, ja se on jatkoa romaanille "Liisan seikkailut ihmemaassa" (1865).


title: Liisan seikkailut peilimaailmassa

text: Edeltäjänsä tavoin "Liisan seikkailut peilimaailmassa" perustuu peliin: ihmemaata hallitsivat pelikortit, ja peilimaailmaa hallitsevat šakkipelin hahmot. Monet romaanin aihelmat viittaavat peiliin, kuten vastakohdat, ajan kulku takaperin jne. Romaaniin sisältyy kuuluisa nonsenseruno "Pekoraali" (engl. "Jabberwocky"), joka koostuu lähinnä Carrollin sepittämistä uudissanoista ja sekamuodosteista eli "sanataskuista". Šakkinappuloiden lisäksi hahmoina esiintyy englantilaisista lastenloruista tuttuja hahmoja, kuten Tyyris Tyllerö sekä Tittelitom ja Tittelityy.


title: Liisan seikkailut peilimaailmassa

text: Romaanin juoni perustuu šakkiotteluun, jonka siirrot on kuvattu romaanin alkusivulla. Liisa on alussa sotilas eli talonpoika, mutta kun hän on edennyt šakkilaudan vastakkaiseen reunaan, hänestä tulee kuningatar.


title: Liisan seikkailut peilimaailmassa

text: "Liisan seikkailut peilimaailmassa" on suomennettu kaksi kertaa, vuosina 1974 (Kirsi Kunnas & Eeva-Liisa Manner) ja 2010 (Alice Martin). Molemmissa suomennoksissa käytetään John Tennielin kuvitusta. Kaikkiaan romaani on käännetty 65 kielelle.


title: Luettelo vaalikauden 2011–2015 kansanedustajista

text: Tämä on luettelo vaalikauden 2011-2015 kansanedustajista. Edustajat valittiin vuoden 2011 eduskuntavaaleissa.


text: Kansanedustajista 115 oli miehiä ja 85 naisia. Naisten määrä rikkoi edellisissä vaaleissa syntyneen ennätyksen. Kansanedustajien keski-ikä huhtikuussa 2011 oli 47,8 vuotta. Nuorin kansanedustaja oli Oulun vaalipiiristä valittu perussuomalaisten 25-vuotias Olli Immonen (s. 1986) ja vanhin syyskuussa 2013 eduskuntaan varasijalta noussut RKP:ta edustanut, tuolloin 80-vuotias Jörn Donner (s. 1933).


text: Lähde:


title: Arata Isozaki

text: Arata Isozaki (磯崎 新, "Isozaki Arata"; s. 23. heinäkuuta 1931 Ōita) on japanilainen arkkitehti. Hän valmistui Tokion yliopistosta vuonna 1954. Izozaki työskenteli Kenzō Tangen arkkitehtitoimistossa kunnes perusti oman vuonna 1963. Izozakille myönnettiin RIBA Gold Medal -arkkitehtuuripalkinto vuonna 1986.


title: Marc Methot

text: Marc Methot (s. 21. kesäkuuta 1985 Ottawa, Ontario, Kanada) on kanadalainen jääkiekkopuolustaja, joka NHL-joukkue Dallas Stars. Isokokoinen Methot on pelityyliltään puolustava puolustaja.


title: Marc Methot

text: Methot pelasi vuodet 2002–2005 OHL-joukkue London Knightsissa. Columbus Blue Jackets varasi hänet ensimmäisen siellä vietetyn kauden jälkeen 168. pelaajana . Methot voitti Knightsissa OHL:n mestaruuden ja Memorial Cupin vuonna 2005.


title: Marc Methot

text: Kaudeksi 2005–2006 Methot siirtyi Columbus Blue Jacketsin organisaatioon. Hän pelasi ensimmäisen kautensa kokonaan AHL-joukkue Syracuse Crunchissa, mutta seuraavalla kaudella 2006–2007 Methot pelasi 20 NHL-ottelua tehden neljä syöttöpistettä. Hän pelasi ensimmäisen NHL-ottelunsa 25. helmikuuta 2007 Nashville Predatorsia vastaan. Myös kaudesta 2007–2008 Methot pelasi vielä suurimman osan farmissa ja hän pelasi NHL:n puolella yhdeksän runkosarjaottelua ilman tehopisteitä.


title: Marc Methot

text: Kauden 2008–2009 Methot pelasi kokonaan NHL:ssä ja vakiinnutti paikkansa siellä. Hän pelasi 66 runkosarjaottelua tehoin 4+13=17, mikä on Methotin NHL:n yhden kauden piste-ennätys. Hän teki NHL-uransa avausmaalin 18. lokakuuta 2008 vieraissa Nashville Predatorsia vastaan. Heinäkuussa 2010 Methot teki kaksivuotisen jatkosopimuksen Blue Jacketsin kanssa. Methot pelasi Blue Jacketsissa 275 runkosarjaottelua, kunnes hänet kaupattiin Ottawa Senatorsiin kesällä 2012 vaihdossa Nick Folignoon.


title: Marc Methot

text: Methot edusti Kanadaa vuosien 2011 ja 2012 jääkiekon maailmanmestaruuskilpailuissa.


title: Marc Methot

text: Methotin pikkuveli Mathieu pelaa Ottawan yliopistojoukkueessa.


title: Rosemary Harris

text: Rosemary Harris voi tarkoittaa seuraavia henkilöitä:


title: Dorothy Gish

text: Dorothy Gish (oik. Dorothy Elizabeth de Guiche, 11. maaliskuuta 1898 Massillon, Ohio, Yhdysvallat – 4. kesäkuuta 1968 Rapallo, Italia) oli yhdysvaltalainen näyttelijä. Hänen äitinsä oli näyttelijä Mary Gish ja Dorothy aloitti näyttelemisen neljävuotiaana yhdessä sisarensa Lillianin kanssa. Perhe muutti New Yorkiin, jossa sisarukset näyttelivät muun muassa Mary Pickfordin kanssa. Pickford muutti Hollywoodiin 1909 ja sai D. W. Griffithin palkkaamaan myös Gishin sisarukset studionsa palvelukseen. Sisarusten ensimmäinen yhteinen lyhytelokuva, "An Unseen Enemy", valmistui vuonna 1912. Tunnetuimpiin Gishin elokuviin kuuluu Griffithin ohjaama "Orpolapset" vuodelta 1921.


title: Dorothy Gish

text: Gish keskittyi teatterinäyttelemiseen vuonna 1930 valmistuneen elokuvan "Wolves" jälkeen. Takaisin elokuvien pariin hän palasi vasta 1944, jolloin valmistui romanttinen komedia "Our Hearts Were Young and Gay". Gishin viimeiseksi elokuvaksi jäi cameorooli Otto Premingerin ohjaamassa elokuvassa "Kardinaali" vuonna 1963. Gish kuoli 70-vuotiaana Rapallossa, Italiassa vuonna 1968. Hän on saanut tähden Hollywood Walk of Famelle.


title: Maria Lohela

text: Maria Tuulia Lohela (s. 11. kesäkuuta 1978 Nivala) on suomalainen poliitikko. Hänet valittiin kansanedustajaksi Varsinais-Suomen vaalipiiristä perussuomalaisten ehdokkaana vuonna 2011. Vuonna 2017 hän siirtyi siniseen eduskuntaryhmään ja tammikuussa 2019 Liike Nyt -eduskuntaryhmään. Hän toimi eduskunnan puhemiehenä vuosina 2015–2018.


title: Maria Lohela

text: Lohela oli Turun kaupunginvaltuuston jäsen vuosina 2009–2012. Eduskuntaan hänet valittiin ensimmäisen kerran vuoden 2011 vaaleissa. Hän oli kaudella 2011–2015 ulkoasiainvaliokunnan ja Ulkopoliittisen instituutin neuvottelukunnan jäsen. Vuodesta 2014 hän toimi myös perussuomalaisten eduskuntaryhmän varapuheenjohtajana.


title: Maria Lohela

text: Lohela oli ehdolla kesän 2014 europarlamenttivaaleissa ja sai 4 221 ääntä. Vuoden 2015 eduskuntavaaleissa hänet valittiin uudelleen kansanedustajaksi. Vaalien jälkeen hän toimi 5. toukokuuta alkaen ulkoasiainvaliokunnan puheenjohtajana, kunnes hänet valittiin 29. toukokuuta eduskunnan puhemieheksi. Perussuomalaisten eduskuntaryhmän hajottua kokoomuksesta tuli toiseksi suurin eduskuntaryhmä, ja Lohela joutui luopumaan puhemiehen tehtävästä helmikuussa 2018.


title: Maria Lohela

text: Kun Perussuomalaiset esittivät Lohelaa puhemieheksi, etenkin ruotsinkielinen lehdistö toi esiin Lohelan ennen kansanedustajuuttaan esittämiä kärkeviä vaatimuksia Suomen yksikielisyydestä ja maahanmuuttopolitiikasta. Lohela itse sanoi silloisten puheenvuorojen kuuluvan nyt historiaan.


title: Maria Lohela

text: 36-vuotiaana puhemieheksi valittua Lohelaa nuorempana on eduskunnan puhemieheksi valittu vain Esko Aho (36-vuotiaana 1991), Kullervo Manner (36-vuotiaana 1917) ja Lauri Kristian Relander (35-vuotiaana 1919).


title: Maria Lohela

text: Lohela on ilmoittanut, ettei aio asettua ehdolle vuoden 2019 eduskuntavaaleissa.


title: Maria Lohela

text: Lohela on koulutukseltaan humanististen tieteiden kandidaatti Turun yliopistosta pääaineenaan englannin kääntäminen ja tulkkaus. Hän asuu aviomiehensä kanssa Turun Varissuolla.


title: Sofia Vikman

text: Maria Sofia Charlotta Vikman (s. 12. toukokuuta 1983 Tampere) on suomalainen kokoomusta edustava poliitikko. Hän on ollut kansanedustaja Pirkanmaan vaalipiiristä vuodesta 2011 ja Tampereen kaupunginvaltuuston jäsen vuodesta 2008.


title: Sofia Vikman

text: Vikman valmistui ylioppilaaksi vuonna 2003 Tampereen Rudolf Steiner -koulusta. Hän opiskeli Tampereen yliopistossa vuosina 2005–2010 ja valmistui yhteiskuntatieteiden kandidaatiksi vuonna 2008 ja maisteriksi vuonna 2010. Vikman on suorittanut Hyväksytty hallituksen jäsen (HHJ) -tutkinnon. Nuorempana Vikman saavutti juniorien SM-pronssia kenttäratsastuksessa ja kuului Suomen Ratsastajainliiton maajoukkuevalmennettaviin. Vuodesta 2015 Vikman on ollut Suomen Ratsastajainliiton hallituksen jäsen.


title: Sofia Vikman

text: Opiskeluaikanaan Vikman toimi vuodet 2006–2008 Tampereen yliopiston kokoomusopiskelijoissa (Tyko ry), joista vuosina 2007–2008 puheenjohtajana. Vuosina 2008–2009 Vikman oli Kokoomuksen opiskelijaliitto Tuhatkunnan varapuheenjohtaja. Vuosina 2008–2011 Vikman työskenteli kansanedustajan avustajana.


title: Sofia Vikman

text: Vuoden 2008 kunnallisvaaleissa Vikman valittiin Tampereen kaupunginvaltuustoon 715 äänellä. Vuoden 2012 kuntavaaleissa hänet valittiin uudelleen kaupunginvaltuustoon 2 416 äänellä, mikä oli Kokoomuksen ehdokaslistan suurin äänimäärä. Vuodesta 2009 lähtien Vikman on ollut Pirkanmaan maakuntavaltuuston jäsen ja kaudella 2013–2016 valtuuston ensimmäinen varapuheenjohtaja.


title: Sofia Vikman

text: Vikman on Kokoomusnaisten puheenjohtaja vuodesta 2016 ja Kokoomuksen puoluehallituksen jäsen.


title: Sofia Vikman

text: Vuoden 2011 eduskuntavaaleissa Vikman valittiin kansanedustajaksi 8 279 äänellä Pirkanmaan suurimmalla vertausluvulla. Eduskunnassa hän on suuren valiokunnan ja puolustusvaliokunnan jäsen.


title: Sofia Vikman

text: Vikman toimi Kansallisen Lastenliiton Pirkanmaan piirijärjestön puheenjohtajana vuonna 2011 ja oli Suomen YK-liiton puheenjohtaja vuosina 2012–2013. Suomen Nuorisoyhteistyö – Allianssi palkitsi Vikmanin vuosina 2012 ja 2014 nuorisomyönteisimpänä kansanedustajana. Allianssin ylläpitämässä Kultainen kypärä -pistepörssissä kansanedustajille annetaan vaalikausittain pisteitä toiminnastaan nuorten ja nuorisotyön hyväksi. Vikman valittiin eniten lasten ja nuorten puolesta eduskunnassa töitä tehneeksi kansanedustajaksi vaalikaudella 2011-2015.


title: Sofia Vikman

text: Vikman on toiminut vuodesta 2013 lähtien Särkänniemi Oy:n hallituksen puheenjohtajana. Vikmanin puheenjohtajakaudella hallitus on uusinut yhtiön strategian, ja yhtiö on kääntänyt tuloksensa positiiviseksi. Särkänniemen vuoden 2015 tulos oli 1,41 milj. euroa positiivinen, ja Tampereen Särkänniemi Oy maksoi osinkoa Tampereen kaupungille 0,5 milj. euroa.


title: Sofia Vikman

text: Vuoden 2015 eduskuntavaaleissa Vikman tuli valituksi 9 473 äänellään ja Pirkanmaan suurimmalla vertausluvulla jatkokaudelle.. Vikman on eduskunnan ulkoasiainvaliokunnan jäsen..


title: Sofia Vikman

text: Vuonna 2015 Vikman teki historiaa noustessaan maanpuolustustiedotuksen suunnittelukunnan, MTS, puheenjohtajaksi ensimmäisenä naisena.. Puolustusvoimain komentaja on myöntänyt Vikmanille sotilasansiomitalin.


title: Sofia Vikman

text: Maanpuolustusmitalin toimikunta myönsi vuonna 2017 Sofia Vikmanille yhden vuoden kahdestakymmenestäkahdeksasta myönnetystä maanpuolustusmitalista miekkojen kera, numeron 610.


title: Tom Packalén

text: Tom Erik Packalén (s. 5. lokakuuta 1969 Helsinki) on suomalainen kansanedustaja, kaupunginvaltuutettu ja poliisi. Hänet valittiin eduskuntaan vuoden 2011 eduskuntavaaleissa perussuomalaisten listoilta. Packalén uusi paikkansa vuoden 2015 eduskuntavaaleissa, joissa hän sai yhteensä 5 089 ääntä. Vuoden 2012 kuntavaaleissa hänet valittiin Helsingin kaupunginvaltuustoon 1 928 henkilökohtaisella äänellä.


title: Tom Packalén

text: Ammatiltaan hän on päivystävä komisario Helsingin poliisilaitoksen johtokeskusyksikössä. Ennen päällystöuraa Packalén työskenteli kymmenen vuotta rikospoliisissa ja viisi vuotta huumausaineiden kenttävalvonnassa Itä-Helsingissä. Hän on työskennellyt Helsingin poliisissa vuodesta 1990 lähtien.


title: Tom Packalén

text: Packalen tuli tunnetuksi, kun hän osallistui ensimmäisessä suomalaisjoukkueessa monipäiväiseen seikkailu-urheilukilpailuun Eco Challengeen Australiassa vuonna 1997. Hän osallistui kilpailuun myös vuosina 1998 ja 1999.


title: Tom Packalén

text: Packalén oli mukana vuonna 2010 esitetyssä "Finnautti"-sarjassa.


title: Tom Packalén

text: Joulukuussa 2013 Packalén herätti huomiota ehdotuksellaan, että Helsingin kaupungin vuokra-asuntojen asukkaat tulisi pisteyttää, ja alimpaan pistekategoriaan kuuluvat vuokralaiset tulisi kaikki siirtää heille tarkoitetulle asuinalueelle, jossa olisi tarjolla tehostettuja sosiaali- ja poliisipalveluja.


title: Tom Packalén

text: Vuonna 2014 Packalén arvioi keväästä elokuuhun asti, että Venäjän asevoimien joukkoja ei ole Itä-Ukrainassa. Hän myös ihmetteli, miksi Yhdysvallat syytti Venäjää malesialaisen matkustajakoneen ampumisesta, joka tapahtui Venäjältä tuodulla Buk-ilmatorjuntajärjestelmällä, ja piti epätodennäköisenä, että Salisburyn myrkkyisku olisi Venäjän tekemä, ja epäili siitä Ukrainen "toimijoita". Venäjän media tietysti siteerasi häntä. Packalén on profiloitunut Nato-jäsenyyden vastustajana ja on sitä mieltä, että Natossa Suomi olisi vaarassa ajautua mukaan konfliktiin Venäjän kanssa.


title: Tom Packalén

text: Huhtikuussa 2018 Packalén kertoi aikovansa jättää tutkintapyynnön toimittaja Timo Haapalan Ilta-Sanomissa julkaistusta kolumnista, jossa Haapala nimitti Packalénia ”ns. Tehtaankadun mieheksi”. Packalénin mukaan Haapala viittasi tällä siihen, että hän olisi Venäjän hallinnon toimija ja siten maanpetturi ja rikollinen. Poliisin mukaan kyse ei ollut kunnianloukkauksesta, vaan nimitys tarkoitti vain perusteettoman voimakasta Venäjän myötäilyä.


title: Tom Packalén

text: 2000-luvulla Packalén on osallistunut aktiivisesti reserviläistoimintaan. Hän on muun muassa toiminut Suomen sotilasseitsenottelumaajoukkueen valmentajana. Vuonna 2002 hän toimi Virossa pidetyssä kansainvälisessä sotilastiedustelukilpailussa ERNA:ssa Suomen reserviläisjoukkueen kapteenina. Sotilasarvoltaan hän on ylivääpeli.


title: Tom Packalén

text: Packalén kuuluu evankelis-luterilaiseen kirkkoon.


title: Tom Packalén

text: Hän on Utopia Analytics Oy:n hallituksen puheenjohtaja. Yhtiö analysoi tekstimassoja koneälyllä.


title: Zombie Flesh-Eaters

text: Zombie Flesh-Eaters (tunnetaan myös nimillä "Zombi 2" ja "Zombie") on italialaisen Lucio Fulcin ohjaama, vuonna 1979 ensi-iltansa saanut kauhuelokuva. Elokuvaa pidetään Fulcin läpimurtoelokuvana ja yhtenä Fulcin kultakauden helmenä "City of the Living Dead"in, "The Beyond"in ja "Viiltäjän" ("The New York Ripper, 1982)" ohella.


title: Zombie Flesh-Eaters

text: "Zombie Flesh-Eaters" oli ilmestyessään raakuuksien ja äärimmäisen verisyyden takia kielletty useissa maassa, kuten esimerkiksi Suomessa, jossa se esitettiin ensimmäistä kertaa vasta vuonna 2004. Isossa-Britanniassa elokuva joutui useimpien Lucio Fulcin elokuvien tapaan Video Nasty -listalla ikärajana X, joka tunnetaan pornoelokuvien ikärajana.


title: Zombie Flesh-Eaters

text: Elokuva markkinoitiin George A. Romeron ohjaaman "Dawn of the Dead"in epävirallisena jatko-osana, sillä "Dawn of the Dead"in ilmestyi vuotta aikasemmin Italiassa nimellä "Zombi", mistä juontuu "Zombie Flesh-Eaters"in alkuperäinen nimi, "Zombi 2". Huolimatta nimestään kummallakaan elokuvalla ei ole mitään tekemistä toistensa kanssa juonellisesti. Nimi oli vain yritys hyötyä "Dawn of the Dead"in saamasta suuresta suosiosta. "Zombie Flesh-Eaters"ille on myös tehty vuonna 1988 jatko-osa, "Zombi 3", joka tunnetaan myös nimellä "Zombie Flesh Eaters 2".


title: Zombie Flesh-Eaters

text: New Yorkiin lainehtii alus ilman miehistöä. Rannikkopoliisit rupeavat tutkimaan sisältöä ja joutuvat heti elävän kuolleen yllättämäksi. Nuori nainen nimeltään Anne Bowles saapuu paikalle ja tunnistaa sen hänen isänsä laivaksi. Hänen isänsä tutkii kaukaisella Matoolin saarella tauteja ja yrittää valmistaa niitä varten rokotteita. Huolestunut Anne päättää lähteä isänsä luokse peläten asioiden olevan pahasti pielessä ja hänen mukaansa lähtee reportteri Peter West. He vuokraavat veneen, jonka omistajat Brian Hull ja Susan Barrett lähtevät kuljettamaan heitä kohti saarta.


title: Zombie Flesh-Eaters

text: Päästyään perille he kaikki neljä alkavat tutkia autioitunutta saarta. He löytävät saarella vaimonsa kanssa asustavan tohtori David Menardin, joka kertoo saarella olevan tappava tauti, joka muuttaa voodoohon uskovat kyläläiset kuoltuaan jälleen eläviksi. Annen suureksi suruksi hänen isänsä oli myös kohdannut saman kohtalon, minkä takia tohtori oli joutunut tappamaan tämän. Kohta saaren metsän kätköissä satoja vuosia maatuneet konkistadoorit nousevat maan alta ja pian saaren viimeisten selviytyjien on tartuttava kättä pidempään taltuttaakseen verta ja lihaa janoavien elävien kuolleiden valtavan aallon.


title: Lauri Heikkilä

text: Lauri Juho Antti Heikkilä (s. 24. kesäkuuta 1957 Rymättylä) on suomalainen, Perussuomalaisia edustava poliitikko. Hän oli kansanedustaja Varsinais-Suomen vaalipiiristä kaudella 2011–2015.


title: Lauri Heikkilä

text: Heikkilä liittyi Perussuomalaisiin heti puolueen perustamisen yhteydessä vuonna 1995. Sitä ennen hän oli Suomen Maaseudun Puolueen listalla ehdokkaana vuoden 1988 kunnallisvaaleissa sitoutumattomana sekä SMP:n jäsenenä vuoden 1992 kunnallisvaaleissa ja vuoden 1995 eduskuntavaaleissa.


title: Lauri Heikkilä

text: Keväällä 1995 Heikkilä valittiin SMP:n Varsinais-Suomen piirin sihteeriksi. Samana vuonna perustettiin uusi puolue Perussuomalaiset ja sille perustettiin uusi piiriyhdistys Perussuomalaisten Varsinais-Suomen piiri. Heikkilä valittiin uuden piirin ensimmäiseksi puheenjohtajaksi ja hän toimi PS:n Varsinais-Suomen piirin puheenjohtajana vuoden 2011 loppuun asti.


title: Lauri Heikkilä

text: Vuodesta 1996 alkaen Heikkilä oli pitkään mukana Perussuomalaisten ohjelmatyöryhmissä. Tiiviin ohjelmatyön hän lopetti puolueessa vasta vuonna 2011 ja on sen jälkeen osallistunut vielä PS:n maaseutuohjelman laatimiseen.


title: Lauri Heikkilä

text: Heikkilä valittiin eduskuntaan vuoden 2011 vaaleissa Varsinais-Suomen vaalipiiristä 6 199 äänellä. Eduskuntavaaleissa 2015 hän oli ehdokkaana, mutta ei tullut valituksi uudelleen.


title: Lauri Heikkilä

text: Heikkilä on Varsinais-Suomen maakuntavaltuuston jäsen ja hän on ollut Marttilan kunnanvaltuuston jäsen vuoden 2000 vaaleista lähtien. Vuoden 2009 europarlamenttivaaleissa Heikkilä oli ehdokkaana, mutta ei tullut valituksi.


title: Lauri Heikkilä

text: Koulutukseltaan Heikkilä on filosofian tohtori elektroniikan ja tietoliikennetekniikan opintosuunnalta. Ennen kansanedustajaksi valintaansa 2011 hän työskenteli mikroelektroniikan erikoistutkijana Turun yliopistossa. Tämän ohella Heikkilä on sivutoiminen maanviljelijä kotitilallaan Marttilassa.


title: Piramide Vincent

text: Piramide Vincent () on 4 215 metriä korkea vuori Valais'n Alpeilla, Italiassa. Se on osa Monte Rosan massiivia.


title: Olli Immonen

text: Olli Juhani Immonen (s. 18. helmikuuta 1986 Nivala) on suomalainen perussuomalaisten poliitikko. Hän on toisen kauden kansanedustaja Oulun vaalipiiristä ja Oulun kaupunginvaltuutettu vuosina 2009–2017.


title: Olli Immonen

text: Immonen valmistui Kuhmon yhteislukiosta vuonna 2005, muttei suorittanut ylioppilastutkintoa. Hän aloitti varusmiespalveluksen vuonna 2006 mutta keskeytti sen loukkaantumisen vuoksi. Vuonna 2008 Immonen suoritti ammattikoulussa turvallisuusalan perustutkinnon valmistuen turvallisuusvalvojaksi. Ennen kansanedustajuuttaan hän työskenteli vuodesta 2007 alkaen Securitaksen palveluksessa.


title: Olli Immonen

text: Immonen on ollut aiemmin Oulun kaupunginvaltuuston jäsen vuosina 2009–2017. Eduskuntaan hänet valittiin ensimmäisen kerran vuoden 2011 vaaleissa Oulun vaalipiiristä 6 419 äänellä. Hän oli tuolloin valitun eduskunnan nuorin kansanedustaja. Immonen oli yksi Jussi Halla-ahon ennen vaaleja suosittelemista niin sanotulle ”Halla-ahon listalle” kuuluneista ehdokkaista. Yksi Immosen vaaliteemoista oli sananvapauden turvaaminen. Hänen mukaansa laista tulisi poistaa esimerkiksi kohta, joka kieltää kiihotuksen kansanryhmää vastaan.


title: Olli Immonen

text: Immonen oli Perussuomalaisten Nuorten hallituksen jäsenenä vuosina 2006 ja 2011–2012. Hän on ollut vuodesta 2007 Suomalaisuuden liiton ja Suomen Sisun jäsen. Hän toimi vuodesta 2007 myös Suomen Sisun Pohjois-Pohjanmaan piiripäällikkönä. Vuonna 2013 Immonen valittiin Suomen Sisun puheenjohtajaksi.


title: Olli Immonen

text: Immonen valittiin toiselle kaudelle vuoden 2015 eduskuntavaaleissa. Eduskunnassa Immonen on tarkastusvaliokunnan ja puolustusvaliokunnan sekä Yleisradion hallintoneuvoston jäsen. Kaudella 2011–2015 hän oli myös tulevaisuusvaliokunnan jäsen ja sen "Kestääkö hyvinvointiyhteiskunta?" -jaoston puheenjohtaja.


title: Olli Immonen

text: Immonen kuvailee itseään kansallisliberaaliksi. Kansallisliberalismissa yhdistyvät kansallismielisyys ja liberalistinen politiikka. Immonen kannattaa ajatusta itsenäisestä kansallisvaltiosta, jossa arvostetaan laajoja yksilönvapauksia ja vastuuta, sananvapautta, demokratiaa, alhaista verotusta, vapaata markkinataloutta ja isänmaallisuutta. Immonen vastustaa globaalia kapitalismia ja sen "perustana" olevaa uusliberalismia. Poliittisena esikuvanaan Immonen pitää Anders Chydeniusta ja on kertonut ihailevansa myös edesmennyttä itävaltalaispoliitikko Jörg Haideria.


title: Olli Immonen

text: Immonen suhtautuu kriittisesti muun muassa Euroopan unionin liittovaltiokehitystä sekä monikulttuurisuutta ja hallitsematonta maahanmuuttoa kohtaan. Hän vastustaa pakkoruotsia ja Suomen virallista kaksikielisyyttä. Immosen mukaan Suomen kaksikielisyys on ”keinotekoisesti ylläpidettyä” ja Suomi pitäisi muuttaa yksikieliseksi valtioksi.


title: Olli Immonen

text:
Immonen on arvostellut vuoden 2011 aselakia. Hänen mielestään lailla hankaloitetaan aseharrastusta ja kuormitetaan poliisin voimavaroja. Immonen on arvostellut poliisin tiedonsaantioikeuden lisäämistä aseluvan hakijan terveydentilan osalta. Hänen mukaansa tämä saattaa tuhota lääkärin ja potilaan välisen luottamussuhteen. Immosen mielestä asekohtaisesta lupajärjestelmästä tulisi luopua ja siirtyä henkilön soveltuvuutta arvioivaan ”aseajokorttijärjestelmään”. Samalla voitaisiin luopua asekohtaisesta tarveharkinnasta sekä tiettyjen aseluokkien, kuten taskuaseiden valvonnasta.
Immonen on sanonut arvostavansa enemmän modernia länsimaista kulttuuria kuin islamilaista kulttuuria, mutta pitävänsä ihmisiä samanarvoisina ihonväristä riippumatta. Immosen mukaan islam on ”suvaitsematon, hyvin alkeellinen, vapautta rajoittava ja ihmisoikeuksia loukkaava uskonto”. Hänen mukaansa muslimit ”hirttävät homoja”, ”alistavat, raiskaavat ja joukkoraiskaavat naisia”, ”vainoavat juutalaisia” ja ”rakastavat Adolf Hitlerin "Taisteluni"-teosta”. Immosen mielestä ”islamisaatio on yksi merkittävimmistä suurista haasteista länsimaisessa yhteiskunnassa”. Hän uskoo, että ”nykyisen monikulttuurisuuskehityksen seurauksena tulemme näkemään tulevaisuuden Euroopassa lukuisia terrori-iskuja ja sisällissotia, jonka toisena sotivana osapuolena ovat nimenomaan islamilaisen kulttuurin edustajat”. Immosen mukaan ”maailma on täynnä esimerkkejä siitä, mitä tapahtuu, kun kivikautinen islamilainen kulttuuri törmää yhteen esimerkiksi modernin länsimaisen kulttuurin kanssa”.


title: Olli Immonen

text: Toukokuussa 2012 Immonen ilmoitti boikotoivansa Yleä. Hänen mukaansa se harjoittaa systemaattista propagandaa perussuomalaisia vastaan.


title: Olli Immonen

text: Joulukuussa 2013 Immonen ehdotti Suomeen etnistä tilastointia, jolla helpotettaisiin maahanmuuttajaväestön laskentaa.


title: Olli Immonen

text: Kesällä 2015 Immonen herätti pahennusta Facebook-päivityksillään. Kesäkuussa julkaisemassaan kuvassa Immonen poseeraa ryhmäkuvassa, jossa on myös kansallissosialistiseksi tunnustautuneen Suomen Vastarintaliikkeen (SVL) jäseniä. Kuva oli otettu Porvoossa Eugen Schaumanin muistomerkillä, jossa juhlistettiin kenraalikuvernööri Nikolai Bobrikovin murhan vuosipäivää. Immonen puolustautui sanomalla, ettei tiennyt heidän mukana olostaan ja että Sisu ei tee yhteistyötä SVL:n kanssa.


title: Olli Immonen

text:
Heinäkuussa 2015 Immonen julkaisi Facebookissa englanninkielisen päivityksen, jossa kertoi muun muassa haaveilevansa ”vahvasta kansakunnasta, joka voittaisi tämän painajaisen nimeltä monikulttuurismi” ja taistelevansa ”loppuun asti kotimaamme ja yhden aidon Suomen kansan puolesta”. Tämä herätti spekulaatioita, mitä Immonen tarkoittaa kirjoittaessaan monikulttuurisuudesta. Reaktiona viestiin järjestettiin ""Meillä on unelma"" -mielenosoituksia monikulttuurisuuden puolesta Helsingissä, Tampereella, Oulussa ja Porissa. Niihin osallistui yli 15 000 mielenosoittajaa.
Vuonna 2015 Immonen avioitui maahanmuuttajataustaisen Lutfija (”Fija”) Immosen (ent. Saarni) kanssa. Bosnialaisesta muslimiperheestä lähtöisin oleva Fija kuului aiemmin vihreisiin, mutta on vaikuttanut sittemmin Muutos 2011 -liikkeessä. Hän on toiminut myös James Hirvisaaren eduskunta-avustajana. Lisäksi Immosen perheeseen kuuluu kaksi lasta.


title: Olli Immonen

text: Vuosina 2010–2014 Immonen oli naimissa Eveliina Immosen kanssa. Heillä on vuonna 2010 syntynyt poika.


title: Wendenhorn

text: Wendenhorn on Urin Alpeilla, Sveitsissä, Wassenin ja Innertkirchenin kuntien rajalla sijaitseva 3 023 metriä korkea vuori.


title: Sustenhorn

text: Sustenhorn on Urin Alpeilla, Sveitsissä sijaitseva 3 503 metriä korkea vuori.


title: Into the Wild (albumi)

text: Into the Wild on Uriah Heepin 23. studioalbumi, joka julkaistiin 15. huhtikuuta 2011. Sen julkaisi Frontiers Records sekä CD:nä että LP:nä. Albumi jäi basisti Trevor Bolderin viimeiseksi.


title: Into the Wild (albumi)

text: Kappaleesta ”Nail on the Head” kuvattiin musiikkivideo. Lisäksi yhtye piti videopäiväkirjaa levyn äänityksistä. Kansikuvasta vastasi kreikkalaisamerikkalainen taiteilija Ioannis, joka on tehnyt kansia myös muun muassa Lynyrd Skynyrdille ja Styxille.


title: Minas Geraes -luokka

text: Minas Geraes -luokan taistelulaivat olivat Brasilian laivaston kahden dreadnought tyyppisen taistelulaivan muodostama alusluokka. Alukset tilattiin Yhdistyneestä kuningaskunnasta Armstrong Whitworthilta ja ne nimettiin Brasilian osavaltioiden mukaan.


title: Minas Geraes -luokka

text:
Vuoden 1889 vallankumoukseensa saakka Brasilialla oli Etelä-Amerikan suurin ja nykyaikaisin laivasto, mutta seuranneiden kymmenen vuoden aikana Chile ja Argentiina ohittivat sen. Maalla oli 1900 ainoastaan pari 9,2 tuuman tykein varustettua rannikkopanssarilaivaa ja pari risteilijää.
Maa aloitti marraskuussa 1903 keskustelut mahdollisten telakoiden kanssa vanhentuneiden alustensa korvaamiseksi. Brasilian kongressi vahvisti lokakuussa 1904 kunnianhimoisen laivasto-ohjelman, johon kuului kolme 13300 tonnin taistelulaivaa, kolme 9700 tonnin risteilijää, kuusi 400 tonnin hävittäjää, kuusi 130 tonnin torpedovenettä, kuusi 50 tonnin torpedovenettä sekä mahdollisuuden sukellusveneaseen hankkimiseksi. Suunnitelman tarkoituksena oli palauttaa maan laivasto jälleen alueen vahvimmaksi.


title: Minas Geraes -luokka

text: Brasilia allekirjoitti 23. heinäkuuta 1906 sopimuksen kolmen taistelulaivan toimittamisesta Armstrongin telakan kanssa. Pankkiiri Rotschildin Brasilialle takaaman lainan ehtona oli tilauksen tekeminen brittiläisen telakan kanssa.


title: Minas Geraes -luokka

text: Alusten suunnitteluun ja tilaamiseen kului kaksi vuotta, jona aikana suunnitelmissa oli Norjan laivaston "KNM Norgen" kaltainen sekä Chilen laivastolle alun perin suunnitellun "HMS Triumphin" kaltainen alus. Lopullisen suunnitelman mukaan 13000 tonnin aluksessa piti olla kaksitoista 10 tuuman tykkiä kaksoistorneissa ja sen voimanlähteenä piti olla koneisto, jonka avulla sen nopeus olisi 19 solmua. Sen suojana piti olla yhdeksän tuuman panssarivyö ja kannen paksuuden 1,5 tuumaa.


title: Minas Geraes -luokka

text: Armstrong siirsi Sao Paulon rungon ja kaikkien alusten koneiden valmistuksen Vickers-Maximille Barrow-in-Furnessiin "HMS Dreadnoughtin" valmistumisen mullistaessa taistelulaivojen suunnittelun joulukuussa 1906. Se muutti tehdyt suunnitelmat vanhentuneiksi yhdessä yössä, vaikka alusten valmistus oli vasta aloitettu.Niiden valmistus keskeytettiin ja niihin varatut materiaalit varastoitiin, kunnes uudet suunnitelmat valmistuisivat.


title: Minas Geraes -luokka

text: Suunnitelmien valmistuttua allekirjoitettiin uusi tilaus 20. helmikuuta 1907, jonka mukaan alusten uppouma kasvoi 4500 tonnilla. Niiden aseistuksena oli kaksitoista 12 tuuman tykkiä ja niiden nopeus kasvoi 21 solmuun. Muutosten seurauksena kyettiin kuitenkin tilaamaan ainoastaan kaksi alusta ja kolmannen "Rio de Janeiron" valmistus voisi alkaa vasta ensimmäisen vesille laskun jälkeen.


title: Minas Geraes -luokka

text: Brasilian kolmen dreadnought tyyppisen aluksen hankinta oli järkytys muille valtioille etenkin Argentiinalle, mutta sen lisäksi myös suurille merivalloille niiden huomatessa alusten suuren taistelutehon. Alusten valmistumista yritettiin viivyttää erilaisin poliittisin keinoin, jotta Brasilia peruuttaisi tai siirtäisi kolmannen aluksensa tilausta. Siitä huolimatta aluksen köli laskettiin maaliskuussa 1910 Elswickin telakalla. Poliittisista, sotilaallisista ja taloudellisista syistä valmisteilla ollut alus myytiin Turkille 1,2 miljoonasta punnasta. Siirto toteutettiin virallisesti 29. joulukuuta 1913, jolloin se nimettiin "Sultan Osman I":ksi. Alus päätyi lopulta Britannian kuninkaalliseen laivastoon nimettynä "HMS Agincourtiksi".


title: Minas Geraes -luokka

text: Alusten voimanlähteenä kaksi Vickersin toimittamaa VTE moottoria, joihin kytkettiin kahdeksantoista Babcock and Wilcox kattilaa. Aluksella oli normaalisti polttoaineeksi 800 tonnia hiiltä ja maksimissaan 2305 tonnia.


title: São Paulo (1909)

text: São Paulo oli Brasilian laivaston Minas Geraes -luokan taistelulaiva (). Se oli nimetty Brasilian osavaltion São Paulon sekä samannimisen kaupungin mukaan. Sen köli laskettiin 30. huhtikuuta 1907, jolloin Brasiliasta tuli kolmas dreadnought-tyypin aluksen tilannut valtio. Alus laskettiin vesille 19. huhtikuuta 1909 ja se otettiin palvelukseen 12. heinäkuuta 1910.


title: São Paulo (1909)

text: "São Paulo" lähti 16. syyskuuta 1910 Greenockista ja saapui 25. lokakuuta Rio de Janeiroon. Aluksen miehistö osallistui 22. lokakuuta alkaneeseen ruoskinnanvastaiseen kapinaan (), jossa neljän laivaston aluksen miehistö kapinoi heikon palkan sekä kovien rangaistusten vuoksi. Toukokuussa 1913 alus teki laivastovierailun Yhdysvaltoihin Brasilian ulkoministeriä kuljettaen.


title: São Paulo (1909)

text:
Ensimmäisen maailmansodan alkaessa Euroopassa Brasilia antoi tukensa ympärysvalloille ja lähetti vuoden 1917 puolesta välistä alkaen muun muassa laivojaan valvomaan eteläistä Atlanttia.
Brasilia julisti sodan keskusvalloille 25. lokakuuta 1917 ja lähetti kahden risteilijän ja neljän hävittäjän osaston Afrikan luoteisrannikolle. Lisäksi se tarjosi taistelulaivojaan Britannian kuninkaalliselle laivastolle, joka kieltäytyi tarjouksesta alusten heikon kunnon ja vanhanaikaisuuden vuoksi. Brasilia lähetti "São Paulon" kesäkuussa 1918 Yhdysvaltoihin modernisoitavaksi. Heti matkan alkaessa aluksen kahdeksastatoista kattilasta neljätoista vaurioitui ja se joutui menemään Bahiaan korjattavaksi. Matkan jatkamisessa avusti Yhdysvaltain laivaston taistelulaiva "USS Nebraska" ja lopulta 42 päivää lähdön jälkeen "São Paulo" saapui saattajineen New Yorkiin.


title: São Paulo (1909)

text: Modernisointi oli kesken vielä sodan päättyessä ja "São Paulo" poistui telakalta vasta 7. tammikuuta 1920. Alus testasi kotimatkaallan Guantanamonlahdella uusia tykkejään. Saman vuoden aikana se teki vielä kaksi matkaa Eurooppaan kuljettaen Belgian kuninkaan Brasiliaan sekä vieden hänet takaisin kotiin. Tammikuussa 1921 alus vieraili Lissabonissa kuljettaen Brasilian keisarin jäämistön sinne.


title: São Paulo (1909)

text: Alus sai 6. heinäkuuta 1922 määräyksen käyttää pääaseitaan ensimmäisen kerran taistelussa ampuakseen kapinoivien upseerien hallussa olevaa Copacabanan linnaketta. Se avasi tulen kahdentoista tuuman tykeillään noin 6,4 kilometrin päästä vaientaen linnakkeen tykit. Kaksi vuotta myöhemmin aluksen miehistö nousi kapinaan Rio de Janeirossa. Kapinallisten tarkoituksena oli vapauttaa Ilha Grandessa vankilaiva "Cuiaballa" olevat luutnantit, jotka oli vangittu edellisen kapinan aikana. Epäonnistuttuaan yrityksessään alus purjehdittiin Montevideoon, jonne se saapui 10. marraskuuta. Kapinallisten poistuttua alukselta se nosti hallituksen lipun.


title: São Paulo (1909)

text: Alus oli modernisoitavana 1930-luvun puolivälissä, mutta sen kunto oli huono siitä huolimatta muun muassa sen huippunopeus oli noin 10 solmua. Modernisointi keskeytettiin liian kalliina ja se siirrettiin rannikkopuolustuksen tueksi reservialuksena.


title: São Paulo (1909)

text: Toisessa maailmansodassa Brasilia liittyi liittoutuneisiin 23. marraskuuta 1942. Yhdysvaltain laivaston hävittäjät "USS Davis" ja "USS Badger" saattoivat "São Paulon" Recifeen, missä se oli koko sodan ajan sataman suojana.


title: São Paulo (1909)

text: Alus poistettiin palveluksesta 2. elokuuta 1947, jolloin se liitettiin ensimmäiseen meripuolustusalueeseen koululaivaksi. Alus sijoitettiin poistolistalle 14. heinäkuuta 1951 ja se myytiin elokuussa British Iron and Steel Corporationille. Alus lähti 20. syyskuuta "Dexterousin" ja "Bustlerin" hinaamana Rio de Janeirosta. Kovassa myrskyssä 6. marraskuuta hinaustouvi katkesi 150 merimailia Azoreilta pohjoiseen, minkä jälkeen "São Paulo" katosi.


title: Teuvo Hakkarainen

text: Teuvo Mauno Kalervo Hakkarainen (s. 12. huhtikuuta 1960 Viitasaari) on perussuomalaisten toisen kauden kansanedustaja ja aiempi saha-alan yrittäjä. Hänet valittiin eduskuntaan vuoden 2011 vaaleissa Keski-Suomen vaalipiiristä 3 371 äänellä. Hän on talousvaliokunnan jäsen ja maa- ja metsätalousvaliokunnan varajäsen. Vuoden 2015 eduskuntavaaleissa Hakkarainen valittiin eduskuntaan Keski-Suomen vaalipiiristä 5 557 äänellä.


title: Teuvo Hakkarainen

text: Teuvo Hakkaraisen äiti on Hilja-Kyllikki ja isä Mauno. Mauno Hakkarainen oli syntynyt 10. joulukuuta 1929 ja hän kuoli 21. lokakuuta 2018. Teuvo on perheen sisaruksista vanhin. Teuvo Hakkarainen on käynyt kahdeksan luokkaa peruskoulua. Hänellä on 1990-luvulla syntynyt tytär, joka vuonna 2015 opiskeli teologiaa.


title: Teuvo Hakkarainen

text: Ennen kansanedustajaksi valintaansa Hakkarainen oli yrittäjä ja työskenteli perheyritys Oy Haka-Wood Ab:n omistamalla sahalla Viitasaarella. Hakkarainen myi pian kansanedustajaksi valintansa jälkeen vuonna 2011 omat Haka-Woodin osakkeensa. Loput Hakkaraisen perheenjäsenille jääneet osakkeet myytiin kesällä 2018.


title: Teuvo Hakkarainen

text: Hakkarainen myi vanhan sahansa 1990-luvun alkupuolella Hondurasiin ja kävi kouluttamassa paikallisia pyörösahojen käyttäjiä ja teroittajia. Tämä vaikutti hänen arvosteluunsa perinteistä kehitysapua kohtaan. Hakkaraisen mukaan kehitysrahat hukkuvat korruptoituneisiin koneistoihin ja kehitysavun nimissä annetaan kehitysmaihin kalliita koneita, jotka vain ruostuvat ellei paikallisia ihmisiä kouluteta niiden käyttöön. Eduskunnassa Hakkarainen on esittänyt kehitysavusta kaksi kirjallista kysymystä: helmikuussa 2012 Etiopian kehitysavusta ja maaliskuussa 2013 Kenian kehitysavusta. Hän arvosteli molemmissa kysymyksissä maiden yleistä korruptiota ja heikkoa ihmisoikeustilannetta.


title: Teuvo Hakkarainen

text: Hakkaraisen mukaan julkinen sektori on ylipaisunut ja sitä on pienennettävä hallinnosta ja byrokratiasta karsimalla.


title: Teuvo Hakkarainen

text: Lokakuussa 2017 Hakkarainen kertoi pitävänsä naisten seksuaaliseen ahdisteluun huomiota kiinnittävää Metoo-kampanjaa ”hömppänä”. Hänen mukaansa seksuaalinen ahdistelu ei jätä uhriin jälkiä.


title: Teuvo Hakkarainen

text: Hakkarainen aiheutti sanavalinnoillaan ja ulkomaalaislausunnoillaan kohun heti eduskunnassa aloitettuaan. Hän puhui huhtikuussa 2011 "Helsingin Sanomien" videohaastattelussa muun muassa ”neekeriukoista” ja imitoi muslimien rukouskutsua. Perussuomalaisten puheenjohtaja Timo Soini otti Hakkaraisen puhutteluun kommenttien johdosta ja toivoi ettei vastaavanlainen kielenkäyttö toistu. Hakkaraisen mukaan hänet oli käsitetty väärin: ”Olen maahanmuuton kannalla, jos maahanmuuttajat tulevat tänne tekemään töitä. Sitä en kuitenkaan hyväksy, että he tulevat Suomeen elämään sosiaaliturvalla.” Myös vähemmistövaltuutettu Eva Biaudet huolestui Hakkaraisen kommenteista ja pyysi valtakunnansyyttäjältä arviota Hakkaraisen mahdollisesta syyllistymisestä kiihottamiseen kansanryhmää vastaan. Biaudet’n mukaan kommentit eivät olleet asiallista maahanmuuttokritiikkiä, vaan ”rasistisia ja ihmisarvoa loukkaavia”. Poliisin mukaan asiassa ei tapahtunut rikosta eikä aihetta esitutkintaan ollut.


title: Teuvo Hakkarainen

text: Toukokuussa 2011 sanomalehti "Jämsän Seutu" kertoi Hakkaraisen sanoneen haastattelussa, että ”"Helsingissä on neekeriukkoja torien kulmat täynnä tyhjän panttina”" ja että pakolaiset tulisi laittaa metsätöihin. Hakkaraisen mukaan pakolaisten määrä vähenisi tällöin luonnollisesti. Hakkarainen totesi, että hän on toiminut konsulttina Hondurasissa, Nicaraguassa, Guatemalassa ja El Salvadorissa, ja että näissä maissa eurooppalaista alkuperää olevat asukkaat tekevät enemmän töitä kuin paikalliset ihmiset. Perussuomalaisten eduskuntaryhmä antoi Hakkaraiselle huomautuksen.


title: Teuvo Hakkarainen

text: Lokakuussa 2011 Hakkarainen herätti huomiota esitettyään lehtihaastattelussa, että homot, lesbot ja somalit tulisi laittaa Ahvenanmaalle keskenään asumaan ja katsoa, millainen malliyhteiskunta siitä rakentuisi. Perussuomalaisten eduskuntaryhmä antoi tämän seurauksena Hakkaraiselle varoituksen. Elokuussa 2013 Hakkarainen julkaisi blogissaan kirjoituksen, jossa hän väitti suurimman osan maailman terroristeista olevan muslimeja ja että "koraanin mukaan jokaisen muslimin kunnia ja velvollisuus on surmata jokainen uskoton ja juutalainen". Nasima Razmyar piti kirjoitusta henkilökohtaisena loukkauksena ja sanoi sen luovan "jännitteitä ihmisryhmien, naapureiden, uskontokuntien ja poliittisten puolueiden välille".


title: Teuvo Hakkarainen

text: Helmikuussa 2012 Hakkarainen päätyi omien sanojensa mukaan tietämättään moottoripyöräjengi Bandidosin Helsingin tiloihin, missä hänelle tarjottiin maksullista seksiä. Seurueeseen kuulunut nainen väitti tiedotusvälineille että Hakkarainen oli itse ehdottanut hänelle ja toiselle naiselle seksiä rahasta, mutta naiset olivat kieltäytyneet. Timo Soini totesi tapauksen jälkeen Hakkaraisen tarvitsevan apua alkoholiongelmaansa. Maaliskuussa 2012 Hakkarainen ilmoitti hakeutuneensa hoitoon alkoholiriippuvuuden vuoksi, mutta jatkoi yhä työtään kansanedustajana.


title: Teuvo Hakkarainen

text: Yksi Hakkaraisen kevään 2011 eduskuntavaalikampanjan pääteemoista oli EU-kriittisyys. Vaalien jälkeen lehdistö toi esille, että Hakkaraisen osittain omistama perheyritys Oy Haka-Wood Ab oli saanut EU-tukea Työ- ja elinkeinokeskuksen kautta haettuna 461 000 euroa investointikuluihin uuden lajittelulinjan rakentamiseksi. Hakkarainen vastasi uutisointiin, että Euroopan unioniin ”maksetaan ja sieltä otetaan”. Kaikkiaan erilaisia tukia yritys oli saanut viimeisten 10 vuoden aikana EU-tuet mukaan lukien yli 830 000 euroa.


title: Teuvo Hakkarainen

text: Hakkarainen sai marraskuussa 2016 syytteen kiihotuksesta kansanryhmää vastaan Facebook-kirjoituksestaan, jonka hän julkaisi Nizzan terrori-iskun jälkeen ja hänet tuomittiin siitä Keski-Suomen käräjäoikeudessa 4. tammikuuta 2017. Tuomio oli 20 päiväsakkoa, joka hänen tuloillaan teki 1 160 euroa. Hakkarainen oli kirjoittanut, että ”kaikki muslimit eivät ole terroristeja, mutta kaikki terroristit ovat muslimeja”. Tekstin katsottiin rinnastavan terroristit ja muslimit toisiinsa, ja että terrorismi olisi islamia tunnustavien ihmisten uskontoon liittyvä ominaisuus.


title: Teuvo Hakkarainen

text: Elokuussa 2017 Hakkarainen ajoi BMW-merkkisellä 1000-kuutioisella moottoripyörällään Viitasaarella 100 km/h -rajoitusalueella 43 km/h ylinopeutta. Tästä syystä hän menetti ajokorttinsa 6-12 viikoksi ja sai yli 1 400 euron sakot.


title: Teuvo Hakkarainen

text: Heinäkuun 2018 lopussa selvisi, että Hakkarainen nostaa eduskunnassa korotettua kulukorvausta kakkosasunnostaan, joka on virallisesti saunatila. Saunatilassa asui vuosina 2013–2015 perussuomalaisten kansanedustaja Ville Vähämäki, kun taas Hakkarainen asui siellä edelleen. Helsingin kaupungin rakennusvalvonnan mukaan tilan käyttö ei ole sille määritellyn käyttötarkoituksen mukaista.


title: Teuvo Hakkarainen

text: Joulukuussa 2017 Hakkarainen pyysi Facebook-päivityksessään anteeksi sopimatonta käytöstään kansanedustajakollegaansa kohtaan eduskuntaryhmien järjestämissä pikkujouluissa. Hän myös kertoi pyrkivänsä kokonaan eroon alkoholista, joka ei sovi hänelle ”tipan tippaa”. Muutaman päivän kuluttua "Aamulehti" kertoi, että Hakkarainen oli tunkeutunut eduskunnassa Sininen tulevaisuus -puolueen ryhmähuoneeseen ja heitellyt siellä olleita alkoholijuomia lattialle. Lehden mukaan työministeri Jari Lindström oli puhumalla yrittänyt rauhoitella Hakkaraista ja pyytänyt häntä poistumaan, mutta lopulta Lindströmin piti perääntyä uhkaavasta tilanteesta. Lindström kuitenkin kiisti itse tapahtuneen ja kertoi, ettei hänellä ole mitään tietoa asiasta. Samana iltana perussuomalaisten eduskuntatyöntekijä kiidätettiin alkoholimyrkytyksen vuoksi ambulanssilla sairaalaan. Vahvassa humalatilassa ollutta Hakkaraista pyydettiin poistumaan potilaan luota, kun häntä oltiin nostamassa ambulanssiin eduskuntatalon pihassa. Hieman myöhemmin samana päivänä tuli julkisuuteen tieto, että Hakkarainen oli kyseisenä iltana 14. joulukuuta käynyt eduskunnan kahvilassa käsiksi kokoomuksen kansanedustajaan Veera Ruohoon. Samassa pöydässä istuneen kansanedustaja Kari Tolvasen mukaan Hakkarainen otti Ruohosta kuristusotteen ja yritti suudella tätä väkisin. Myöhemmin oikeudessa Tolvanen kertoi, että Hakkarainen käänsi Ruohon päätä niin voimakkaasti, että onnistui suutelemaan tätä väkisin. Ruohon mukaan Hakkarainen oli tämän jälkeen sanonut: ”Sainpas pussattua Veeraa.” Istuntosalissa oli tuolloin käynnissä keskustelu Suomen uudesta alkoholilaista.


title: Teuvo Hakkarainen

text: Hakkarainen sai vakavan varoituksen perussuomalaisten eduskuntaryhmältä. Lisäksi Hakkarainen ilmoitti luopuvansa vapaaehtoisesti puolueen 2. varapuheenjohtajuudesta.  Eduskunnan puhemies Maria Lohela antoi Hakkaraiselle huomautuksen. Ruoho ilmoitti myöhemmin, että hän on tehnyt Hakkaraisesta poliisille rikosilmoituksen. Hakkarainen sai syytteen Ruohon pahoinpitelystä ja seksuaalisesta ahdistelusta.


title: Teuvo Hakkarainen

text: Kristillisdemokraattien Päivi Räsänen kertoi pikkujoulujen 2017 kohun ohessa, että Hakkarainen oli käynyt häneen käsiksi vuotta aiemmin pikkujouluaikaan eduskunnan Pikkuparlamentin pihalla. Räsäsen mukaan voimakkaassa humalassa ollut Hakkarainen tuli häntä vastaan, tarttui tukasta ja tukisti. Entisen kansanedustajan Mikael Jungnerin mukaan Hakkarainen oli vuonna 2011 yrittänyt suudella väkisin myös häntä. Jungner, Hakkarainen ja Sinuhe Wallinheimo olivat tuolloin kolmistaan samassa ravintolapöydässä.


title: Teuvo Hakkarainen

text: Hakkarainen oli pikkujoulukohun jälkeen sairauslomalla koko kevään ja palasi eduskuntaan toukokuussa 2018. Hän on käynyt alkoholiongelmansa vuoksi terapiassa.


title: Teuvo Hakkarainen

text: Helsingin käräjäoikeus tuomitsi Hakkaraisen kesäkuussa 2018 Veera Ruohon pahoinpitelystä ja seksuaalisesta ahdistelusta 45 päiväsakkoon. Niiden lisäksi Hakkarainen joutui maksamaan Ruoholle korvauksia yhteensä 1 400 euroa korkoineen sekä oikeudenkäyntikulut.


title: Teuvo Hakkarainen

text: Hakkarainen tuomittiin vuonna 1986 Suomussalmen kirkon ehtoollishopeiden törkeästä varastamisesta, haaskauksesta ja kulkuneuvon juopuneelle luovuttamisesta. Vuonna 1987 Hakkarainen oli matkustajana autonsa takapenkillä, kun juopunut kuljettaja törmäsi puuhun aiheuttaen etupenkillä istuneen matkustajan kuoleman. Hän on myös itse saanut tuomion rattijuopumuksesta 1980-luvulla.


title: Teuvo Hakkarainen

text: Hakkarainen harrastaa vapaa-ajallaan muun muassa moottoripyöräilyä, moottorikelkkailua, lenkkeilyä ja kuntosalilla käymistä.


title: Teuvo Hakkarainen

text: Uskonnolliselta vakaumukseltaan Hakkarainen on helluntailainen, tosin hänet on erotettu helluntaiseurakunnasta käytöksensä ja julkisuuskuvansa vuoksi.


title: Teuvo Hakkarainen

text: Hakkarainen kertoi elokuussa 2018 saaneensa viimeisen vuoden aikana kaksi tappouhkausta, joiden vuoksi hän aikoi salata osoitteensa.


title: Kansallisarkiston Mikkelin toimipaikka

text: Kansallisarkiston Mikkelin toimipaikka on yksi Kansallisarkiston toimipaikoista. Se oli aiemmin Mikkelin maakunta-arkisto, yksi Suomen seitsemästä maakunta-arkistosta, jotka yhdessä Kansallisarkiston kanssa muodostivat arkistolaitoksen. Mikkelin maakunta-arkiston toimialueeseen kuuluivat Etelä-Savon, Etelä-Karjalan ja Kymenlaakson maakunnat. Vuoden 2017 alussa maakunta-arkistot sulautuivat osaksi Kansallisarkistoa. Niistä tuli Kansallisarkiston toimipaikkoja ja vanhan arkistolaitoksen rakenteet purettiin.


title: Kansallisarkiston Mikkelin toimipaikka

text: Toimipaikassa säilytetään myös luovutetun alueen arkistoja Viipurin läänistä. Toimipaikan erikoistehtävänä on huolehtia mikrofilmien varmuusarkiston ylläpidosta.


title: Kansallisarkiston Mikkelin toimipaikka

text: Mikkelin maakunta-arkisto jatkoi vuonna 1934 perustetun Viipurin maakunta-arkiston toimintaa. Viipurin maakunta-arkisto evakuoitiin sekä talvi- että jatkosodan aikana. Arkisto ehti toimia talvisotaan mennessä Viipurissa vain viisi vuotta. Siinä ajassa se vastaanotti asiakirjoja noin 4 000 hyllymetriä. Aineistosta onnistuttiin evakuoimaan noin puolet sekä talvi- että jatkosodan aikana. Itärajan taakse jääneistä asiakirjoista valtaosa on yhä tallessa joko Leningradin alueen valtiollisessa arkistossa Viipurissa tai Karjalan tasavallan kansallisarkistossa Petroskoissa.


title: Kansallisarkiston Mikkelin toimipaikka

text: Viipurin maakunta-arkiston evakkotaival kulki sodan jälkeen Kuopion ja Äänekosken kautta sen lopulliseen sijoituspaikkaan Mikkeliin vuonna 1953. Arkistorakennuksen suunnitteli rakennushallituksen arkkitehti Olavi Sortta. Samaan rakennukseen sijoitettiin myös Lakkautettujen seurakuntien keskusarkisto, jonka hallussa olivat luovutetun alueen evankelis-luterilaisten seurakuntien kirkonarkistot. Keskusarkisto yhdistettiin maakunta-arkistoon vuonna 1990.


title: Kansallisarkiston Mikkelin toimipaikka

text: Arkiston nimi muutettiin vuonna 1945 Savo-Karjalan maakunta-arkistoksi. Sen piiriin kuuluivat tuolloin Kuopion, Kymen ja Mikkelin läänit. Joensuun maakunta-arkiston perustamisen myötä nimi muutettiin Mikkelin maakunta-arkistoksi vuonna 1974.


title: Kansallisarkiston Mikkelin toimipaikka

text: Vanhan arkistorakennuksen kylkeen rakennettiin 1997 lisärakennus arkkitehtitoimisto Erkki Valovirran suunnittelemana. Uudessa ja uusitussa arkistokiinteistössä on asiakirjojen säilytystilaa yhteensä 18 000 hyllymetriä.


title: Kansallisarkiston Mikkelin toimipaikka

text: Toimipaikassa käy vuosittain noin 3 300 asiakasta, joista valtaosa on sukututkijoita.


title: Kansallisarkiston Mikkelin toimipaikka

text: Maakunta-arkiston johtajina ovat toimineet:


title: Kansallisarkiston Mikkelin toimipaikka

text: Kansallisarkiston Mikkelin toimipaikassa säilytetään asiakirjoja Etelä-Savon, Etelä-Karjalan, Kymenlaakson ja luovutetun Karjalan alueilta. Toimipaikan lähdeaineiston erityislaatu perustuu luovutetun Karjalan valtiollisten ja kunnallisten viranomaisten sekä luterilaisten ja ortodoksisten seurakuntien asiakirjoihin ja karttoihin, joita säilytetään Viipurin maakunta-arkiston perintönä Mikkelissä. Seurakuntien kirkonkirjoista toimipaikka tekee sukuselvityksiä virallisia tarkoituksia (esimerkiksi perunkirjoituksia) varten.


title: Kansallisarkiston Mikkelin toimipaikka

text: Entisen maakunta-arkiston vanhin asiakirja on vuodelta 1455 ja yhtenäiset asiakirjasarjat alkavat 1600-luvun lopusta. Asiakirjoja on tällä hetkellä yli 13 000 hyllymetriä. Karttoja ja piirustuksia maakunta-arkiston kokoelmiin sisältyy noin 200 000 kappaletta.


title: Kansallisarkiston Mikkelin toimipaikka

text: Mikkelin maakunta-arkiston yhteyteen valmistui vuonna 1989 mikrofilmien varmuusarkisto, jonka tilat on suunniteltu erityisesti mikrofilmien pitkäaikaista säilytystä varten. Mikrofilmien varmuusarkisto on ainut Suomessa. Varmuusarkistossa on tällä hetkellä noin 24 000 mikrofilmirullaa ja yli miljoona mikrokorttia. Toimipaikka ottaa korvausta vastaan säilytettäväksi mikrofilmejä niin julkishallinnon viranomaisilta kuin yrityksiltäkin koko Suomen alueelta.


title: Kauko Tuupainen

text: Kauko Ilmari Tuupainen (s. 8. toukokuuta 1940 Kalajoki) on entinen perussuomalaisten kansanedustaja. Hänet valittiin eduskuntaan Keski-Suomen vaalipiiristä 4 977 äänellä vuoden 2011 vaaleissa. Tuupainen oli myös pitkäaikainen Jyväskylän kaupunginvaltuutettu (1977–1985, 1989–2016). Hänet on myös Keski-Suomen liiton maakuntavaltuuston jäsen. Tuupainen on ollut perussuomalaisten Keski-Suomen piirijärjestön II varapuheenjohtaja.


title: Kauko Tuupainen

text: Vuosina 1967–2006 Tuupainen oli sosialidemokraattisen puolueen jäsen ja 20 vuotta valtuustoryhmänjäsen, mutta erosi siitä 2006 ja perusti oman “Suomalaisten perusdemarien Spd-valtuustoryhmän”.


title: Kauko Tuupainen

text: Tuupainen oli vuonna 2011 valitun eduskunnan iäkkäin kansanedustaja, kunnes Jörn Donner nousi varasijalta eduskuntaan vuonna 2013. Tuupainen toimi ensimmäisessä istunnossa ikäpuhemiehenä. Vuoden 2015 vaaleissa hän ei enää ollut ehdokkaana, vaikka ensiksi aikoikin pyrkiä toiselle kaudelle.


title: Kauko Tuupainen

text: Tuupaisen isä on pohjoiskarjalaista sukujuurta ja äiti on Sortavalasta. Tuupainen syntyi evakkona Kalajoella. Hän on koulutukseltaan merkonomi ja ammatiltaan tilintarkastaja (nyt jo eläkkeellä).


title: Mikko Savola

text: Mikko Tapio Savola (s. 29. marraskuuta 1981 Ähtäri) on keskustalainen poliitikko. Hänet valittiin kansanedustajaksi Vaasan vaalipiiristä eduskuntavaaleissa 2011. Eduskuntavaaleissa 2007 hän ylsi varaedustajaksi.


title: Mikko Savola

text:
Mikko Savola on ollut mukana politiikassa jo nuoresta lähtien. Vuonna 2001 hänet valittiin Ähtärin kaupunginvaltuustoon vasta 19-vuotiaana. Valtuustossa hän on saanut jatkaa sen jälkeen yhtämittaisesti ja vuoden 2009 vaalien jälkeen hänet valittiin kaupunginvaltuuston puheenjohtajaksi. Vuosina 2005-2008 Savola oli kaupunginhallituksen jäsen.
Mikolla on lukuisia luottamusmiestehtäviä. Tällä hetkellä hän toimii Keskustan Etelä-Pohjanmaan piirin varapuheenjohtajana. Lisäksi hän on edustajana Etelä-Pohjanmaan sairaanhoitopiirin kuntayhtymän valtuustossa ja on Etelä-Pohjanmaan liiton maakuntavaltuuston jäsen.


title: Mikko Savola

text: Savola toimi vuosina 2005–2008 Etelä-Pohjanmaan Keskustanuorten puheenjohtajana.


title: Mikko Savola

text: Savola toimi kaupunginvaltuuston puheenjohtana vuodesta 2009 alkaen, mutta ilmoitti heti eduskuntavaalien jälkeen luopuvansa tehtävästä.


title: Mikko Savola

text: Savola pyrki eduskuntaan jo vuonna 2007 24-vuotiaana, mutta jäi silloin valitsematta keräten 5 281 ääntä. Hänet määrättiin varaedustajaksi Keskustan listoilla, kun Lasse Hautala nousi eduskuntaan.


title: Mikko Savola

text: Kevään 2011 vaaleihin Savolan seutukunta Kuusiokunnat panosti koko seutukunnan voimin, jotta alueelta saataisiin oma kansanedustaja. Lopulta paikka eduskuntaan aukesi Savolalle 5 987 äänen turvin, hänen ollessa kolmanneksi eniten ääniä kerännyt keskustan ehdokas Vaasan vaalipiiristä.


title: Mikko Savola

text: Vuoden 2015 eduskuntavaaleissa Savola keräsi kaikkiaan 8 476 ääntä ja tuli valituksi jatkokaudelle. Savolan äänimäärä oli vaalipiirin kuudenneksi suurin.


title: Mikko Savola

text: Savola on naimisissa. Sotilasarvoltaan hän on reservin ylikersantti. Savola on toiminut vuodesta 2013 Suomen suurimman maanpuolustusjärjestön Reserviläisliitto ry:n puheenjohtajana. Hän työskentelee maatalousyrittäjänä ja on koulutukseltaan tradenomi. Vuosina 2011–2017 hän toimi Etelä-Pohjanmaan sairaanhoitopiirin valtuuston puheenjohtajana.


title: Ville Vähämäki

text: Ville Petteri Vähämäki (s. 30. maaliskuuta 1979 Veteli) on perussuomalaisten kansanedustaja ja Oulun kaupunginvaltuuston jäsen vuodesta 2009. Hänet valittiin eduskuntaan vuoden 2011 vaaleissa Oulun vaalipiiristä.


title: Ville Vähämäki

text: Vähämäki varttui Vimpelissä, missä hän valmistui ylioppilaaksi 1998. Hän valmistui tietotekniikan diplomi-insinööriksi Oulun yliopistosta vuonna 2008.


title: Ville Vähämäki

text: Vähämäki oli ensimmäistä kertaa ehdolla vuoden 2003 eduskuntavaaleissa sitoutumattomana perussuomalaisten listalla ja liittyi puolueeseen vuonna 2004. Hän oli Vimpelin teknisen lautakunnan puheenjohtaja 2004–2008. Perussuomalaisiin Nuoriin Vähämäki liittyi vuonna 2005 ja toimi kaksi vuotta varapuheenjohtajana ja hallituksen jäsenenä vuoden 2011 loppuun. Hän on toiminut myös perussuomalaisten puoluevaltuustossa ja puoluehallituksessa.


title: Ville Vähämäki

text: Vähämäki oli ehdolla eduskuntaan perussuomalaisten listalta ensimmäisen kerran eduskuntavaaleissa 2007, mutta ei tullut 243 äänellä valituksi. Vaaleissa 2011 hän sai 5 534 ääntä Oulun vaalipiiristä ja hänet valittiin kansanedustajaksi. Hän uusi paikkansa vuoden 2015 vaaleissa saaden 3 798 ääntä.


title: Ville Vähämäki

text: Kunnallisvaaleissa 2008 Vähämäki valittiin 325 äänellä Oulun kaupunginvaltuustoon. Vähämäki oli valtuuston 4. varapuheenjohtaja 2011–2012. Hän uusi valtuustopaikkansa vaaleissa 2012 saaden Oulussa 643 ääntä. Kuntavaaleissa 2017 Vähämäki valittiin kolmannelle valtuustokaudelle 364 äänellä.


title: Ville Vähämäki

text: Vähämäellä ei ole lapsia. Hän kuuluu evankelis-luterilaiseen kirkkoon.


title: Reijo Hongisto

text: Reijo Henrik Hongisto (s. 16. huhtikuuta 1962 Alajärvi) on suomalainen kansanedustaja vuodesta 2011 ja Vimpelin kunnanvaltuutettu vuodesta 2005. Siviiliammatiltaan Hongisto on vanhempi konstaapeli. Hän työskenteli poliisina vuodesta 1984 eduskuntaan valintaansa saakka.


title: Reijo Hongisto

text: Hongisto valittiin eduskuntaan vuoden 2011 vaaleissa Vaasan vaalipiiristä 7 444 äänellä. Vaalikaudella hän oli hallintovaliokunnan ja maa- ja metsätalousvaliokunnan jäsen sekä liikenne- ja viestintävaliokunnan varajäsen. Vuoden 2015 eduskuntavaaleissa Hongisto valittiin jatkokaudelle hänen kerättyään vaaleissa kaikkiaan 6 736 ääntä. Hän toimii varapuheenjohtajana maa- ja metsätalousvaliokunnassa ja jäsenenä työelämä- ja tasa-arvovaliokunnassa.


title: Reijo Hongisto

text: Hongisto valittiin Vimpelin kunnanvaltuustoon ensimmäisen kerran vuoden 2004 vaaleissa. Hän oli kuntavaalien ääniharava Vimpelissä vuosina 2008 ja 2012. Hongisto valittiin neljännelle kaudelle valtuustoon vuonna 2017. Vuosina 2009–2012 hän oli kunnanhallituksen toinen varapuheenjohtaja ja vuodesta 2013 valtuuston ensimmäinen varapuheenjohtaja. Hän on ollut perussuomalaisten puoluehallituksen jäsen ja Etelä-Pohjanmaan piirin varapuheenjohtaja.


title: HMS Agincourt (1914)

text: HMS Agincourt oli Britannian kuninkaallisen laivaston taistelulaiva ensimmäisessä maailmansodassa. Alus osallistui Skagerrakin taisteluun.


title: HMS Agincourt (1914)

text: Brasilian hallitus tilasi Armstrongin Elswickin telakalta aluksen nimellä "Rio de Janeiro". Sen köli laskettiin jo marraskuussa 1906, mutta tehdyt muutokset keskeyttivät rakentamisen. Aluksen köli laskettiin toistamiseen 10. tammikuuta 1910 ja vielä muutettujen J. R. Perrettin tekemien suunnitelmien pohjalta 14. syyskuuta 1911 telakkanumerolla 792. Alus laskettiin vesille 22. tammikuuta 1913 ja se valmistui 25. elokuuta 1914.


title: HMS Agincourt (1914)

text: Kumista saatujen tulojen romahtaessa ja Argentiinan kanssa olevien kiistojen lientyessä alus asetettiin myyntiin. Brasilian hallituksen edustajajn Rotschildin saatua ohjeet aluksen myynnistä Venäjä, Italia, Ranska, Kreikka ja Ottomaanivaltakunta esittivät kiinnostuksensa. Ottomaanivaltakunta osti aluksen 1,2 miljoonalla punnalla sekä lupauksella maksaa aluksen viimeistelyn, mikä nosti lopullisen hinnan noin 3 miljoonaan puntaan. Se nimettiin samalla "Sultan Osman I":ksi. Aluksen valmistuessa juuri ennen ensimmäistä maailmansotaa Britannia pakkolunasti sen 2. elokuuta 1914 ainoastaan vuorokautta ennen luovutusta estääkseen aluksen joutumisen mahdollisen vihollisen haltuun.


title: HMS Agincourt (1914)

text: Alus nimettiin "HMS Agincourtiksi' ja se liitettiin Suureen laivastoon. Alukselta poistettiin P ja Q tornien välinen siltarakenne ja samalla vähennettiin veneiden määrää etukannella. Taaempi kolmajalkainen masto muutettiin yksijalkaiseksi 1916 ja se poistettiin seuraavana vuonna kokonaan.


title: HMS Agincourt (1914)

text: "HMS Agincourt" liitettiin 7. syyskuuta 1914 Suuren laivaston 4. taistelulaivalaivueeseen. Skagerrakin taistelussa alus kuului 1. taistelulaivalaivueen 6. viirikköön ampuen 144 laukausta 12 tuuman pääaseillaan ja 111 laukausta kuuden tuuman apuaseillaan. Alukseen ei taistelussa osunut. Alus siirrettiin 2. taistelulaivalaivueeseen. Sodan päätyttyä alus oli 1919-1921 poistolistalle, mutta se palautettiin 1921 palvelukseen koetehtäviin Rosythissa.


title: HMS Agincourt (1914)

text: Alukselta poistettiin aseet ja se muutettiin liikuteltavaksi tukikohdaksi. Poiston yhteydessä aluksen torneista poistettiin muut lukuun ottamatta 1 ja 2 tornia. Samalla tehtiin lisäpolttoaine- ja ammussäiliöt. Työt kuitenkin keskeytettiin myöhemmin samana vuonna Washingtonin laivastosopimuksen nojalla. Alus myytiin romutettavaksi 19. joulukuuta 1922 Rosyth Shipbreaking Companylle.


title: Riachuelo (1914)

text: Riachuelon piti olla Brasilian laivaston taistelulaiva (), joka tilattiin korvaamaan Ottomaanien valtakunnalle myyty "Rio de Janeiro". Alus nimettiin vuonna 1865 käydyn Riachuelon taistelun mukaan.


title: Riachuelo (1914)

text: Brasilia pyysi Armstrong Whitworthia Elswickistä toimittamaan aluksesta neljä erilaista suunnitelmaa. Suunnitelmassa A pääaseina oli kaksitoista kappaletta 14 tuuman 45 pituuskaliiperin tykkiä ja apuaseina 16 kuuden tuuman 50 pituuskaliiperin tykkiä sekä 12 kolmen tuuman tykkiä. joiden pohjalta tehtiin tilaus toukokuussa 1914. Suunnitelmassa B pääaseina oli kymmenen kappaletta 15 tuuman 45 pituuskaliiperin tykkiä ja apuaseina 20 kuusituumaista ja 10 kolmituumaista. Suunnitelmassa C pääaseet vaihdettiin kymmeneen 16 tuuman 45 pituuskaliiperin tykkiin apuseiden ollessa samat kuin suunnitelmassa B. Suunnitelma D:ssä pääaseina oli kaksitoista suunnitelman B 15 tuumaista ja apuaseet saman kuin B:ssä. Kaikkiin suunnitelmiin sisältyi lisäksi neljä kolmen tuuman ilmatorjuntatykkiä sekä kuusi torpedoputkea. Ensimmäisen maailmansodan syttyminen lopetti ulkomaisten tilausten valmistamisen brittiläisillä telakoilla, kun telakoiden tuli keskittyä oman maan tarpeisiin. Aluksen valmistus ei koskaan edes kerennyt alkamaan.


title: Ari Jalonen

text: Ari Kristian Jalonen (s. 5. joulukuuta 1974 Pori) on porilainen kansanedustaja. Hänet valittiin vuonna 2008 Porin kaupunginvaltuustoon ja vuonna 2011 eduskuntaan kolmanneksi suurimmalla äänimäärällä Satakunnasta. Hän oli myös Porin kaupunginhallituksen toinen varapuheenjohtaja. Ammatiltaan hän on paloesimies ja asuu Porin Viasvedellä.


title: Ari Jalonen

text: Jalonen oli vaaleissa 2011 yksi Jussi Halla-ahon ennen vaaleja suosittelemista niin sanotulle ”Halla-ahon listalle” kuuluneista ehdokkaista. Kesäkuussa 2017 Jalonen loikkasi uuteen eduskuntaryhmään nimeltä Uusi vaihtoehto.


title: Kaj Turunen

text: Kaj Valentin Turunen (s. 27. joulukuuta 1960 Lohja) on savonlinnalainen kokoomuksen kansanedustaja ja yrittäjä. Hän edusti aiemmin perussuomalaisia ja sinistä tulevaisuutta. Hänen äänimääränsä eduskuntavaaleissa 2011 oli 2 631 ja 2015 eduskuntavaaleissa 6 929 ääntä. Turunen on myös Savonlinnan kaupunginvaltuustossa.


title: Kaj Turunen

text: Edellisellä kaudella eduskunnassa Turunen oli lakivaliokunnan, talousvaliokunnan, tulevaisuusvaliokunnan "Innostunut yhteiskunta" -jaoston sekä Suomen Pohjoismaiden neuvoston valtuuskunnan jäsen. Vuonna 2014 Turunen valittiin perussuomalaisten eduskuntaryhmän toiseksi varapuheenjohtajaksi.


title: Kaj Turunen

text: Tällä kaudella Turunen johtaa talousvaliokuntaa, hän on puhemiesneuvoston jäsen, suuren valiokunnan varajäsen sekä sosiaali-ja terveysvaliokunnan varajäsen. Lisäksi Turunen on jäsenenä kansainvälisten asiain foorumissa ja Suomen teollisuussijoitus Oy:ssä.


title: Kaj Turunen

text: Turunen valmistui rakennusmieheksi Savonlinnan ammattikoulusta vuonna 1978. Hän on toiminut yrittäjänä jo nuoresta. Hän perusti ensimmäisen yrityksensä jo 18-vuotiaana toimien ravintoloissa tiskijukkana taiteilijanimellä DJ-Valentin. Hän on toiminut muun muassa kahvilayrittäjänä, torikauppiaana ja jäätelökioskiyrittäjänä. Turunen oli 1980-luvulla mukana myös puusepänliikkeessä, joka meni konkurssiin. Hän on suorittanut yrittäjän erikoisammattitutkinnon Jyväskylän ammattikorkeakoulussa vuonna 2008 sekä johtamisen erikoisammattitutkinnon vuonna 2011 Jyväskylän ja Pohjois-Karjalan ammattikorkeakouluissa.


title: Kaj Turunen

text: Turunen on ollut naimisissa Erja Helena Turusen kanssa vuodesta 1984 lähtien. Heillä on kolme lasta.


title: Sanderson

text: Sanderson on muun muassa seuraavien henkilöiden sukunimi:


title: Lasse Paju

text: Lasse Paju (s. 25. maaliskuuta 1989) on suomalainen liigatason salibandypelaaja. Hän pelaa hyökkääjänä Turun Palloseurassa salibandyliigaa. Debyyttin miesten edustusjoukkueessa (ykkösdivisioona) Lasse teki kaudella 2005–2006. Hän on edustanut suomen B-maajoukkuetta sekä poikien alle 19-vuotiaiden maajoukkuetta. Lasse pitää hallussaan poikien maajoukkueen yhden ottelun maaliennätystä, kuuden muun ennätyksen lisäksi. Yhteensä hän on tehtaillut poikien maajoukkueessa pelaamissaan 15 ottelussa 23 tehopistettä (12+11).


title: Suora toiminta

text: Suora toiminta on yksilöiden ja ryhmien toimintaa, jossa tavoitellaan poliittisia, taloudellisia tai yhteiskunnallisia päämääriä. Suoraan toimintaa voi kuulua väkivallatonta ja väkivaltaista toimintaa henkilöitä, ryhmiä ja omaisuutta kohtaan. Väkivallattomaan toimintaan voidaan lukea väkivallaton vastarinta, lakkoilu, kansalaistottelemattomuus, sabotaasi ja graffitit. Väkivaltaista puolta edustavat pahoinpitelyt, uhkailu ja yksityisomaisuuden tuhoaminen.


title: Suora toiminta

text: Suomessa suoraa toimintaa ovat edustaneet muun muassa kyyditystoiminta ja Koijärvi-liike.


title: Riachuelo (1883)

text: Riachuelo oli Brasilian laivaston 1883 palvelukseen otettu ironclad taistelulaiva. Alus nimettiin vuoden 1865 Riachuelon taistelun mukaan.


title: Riachuelo (1883)

text: Brasilian laivastoministeri amiraali Jose Rodrigues de Lima Duerte esitti kansanedustuslaitokselle laivaston modernisoinnin tarpeen ja siihen liittyen kahden uuden taistelulaivan hankintaa. Tilaukset lähetettiin kahdelle brittiläiselle telakalle, joista Samuda Brothers Lontoosta sai valmistettavakseen "Riachuelon". Sen köli laskettiin 31. elokuuta 1881 ja alus laskettiin vesille 7. kesäkuuta 1883. Brasilian laivasto otti aluksen palvelukseensa 9. marraskuuta 1883. Tilatut taistelulaivat tekivät Brasilian laivastosta läntisen pallonpuoliskon voimakkaimman, mikä pakotti Yhdysvaltain laivaston hankkimaan itselleen ensimmäiset taistelulaivat "USS Mainen" (1889) ja "USS Texasin" (1892).


title: Riachuelo (1883)

text: Aluksessa oli teräsrunko, ja se oli ensimmäinen panssarivyöllä varustettu alus. Sen tykit oli asennettu aluksen keskilaivaan rintamaan niin, että etummainen torni oli enemmän vasemmalla ja takimmainen enemmän oikealla. Aluksen kansirakenteet olivat aluksen koko pituudella, ja siinä oli kaksi savuhormia sekä kolme täystakiloitua mastoa.


title: Riachuelo (1883)

text: Alus modernisoitiin 1893–1895 La Seynen telakalla Ranskassa, jolloin sen aseistus muutettiin. Tämän jälkeen aluksen pääaseina olivat neljä 9,4 tuuman 40 pituuskaliiperin tykkiä torneihin asennettuna. Apuaseina oli kuusi 4,7 tuuman 45 pituuskaliiperin ja kuusi 47 millimetrin pikatykkiä. Lisäksi alukselle asennettiin kaksi tulenjohtotornia, jotka poistettiin 1904 modernisoinnin aikana. Alukselle asennettiin jälkimmäisen modernisoinnin aikana uudet kattilat.


title: Riachuelo (1883)

text: Alus romutettiin 1910.


title: Viva Zapatero!

text: Viva Zapatero! on Sabina Guzzantin ohjaama ja käsikirjoittama dokumenttielokuva hänen oman poliittisen satiirin, RAIot-televisio-ohjelmansa hyllyttämisestä Italiassa vuonna 2003 ja siihen liittyvistä valta- ja mediakytköksistä. Ärtyneenä arvostelusta Silvio Berlusconi nosti korvauskanteen RAIot-ohjelmaan esittäneen RAI Tre -ohjelmakanavaa vastaan, jolloin ohjelma hyllytettiin. Vaikka oikeus totesi kanteen pätemättömäksi ei Guzzanti ole saanut jatkaa ohjelmaansa Italiassa.


title: Jukka Kopra

text: Jukka Matti Kopra (s. 11. helmikuuta 1967 Helsinki) on suomalainen poliitikko, kokoomuksen toisen kauden kansanedustaja ja yrittäjä. Hän on ollut Lappeenrannan kaupunginvaltuutettu vuosina 1997–2004 ja uudelleen vuodesta 2008.


title: Jukka Kopra

text: Eduskuntaan Kopra valittiin vuoden 2011 vaaleissa Kymen vaalipiiristä. Eduskunnassa hän on liikenne- ja viestintävaliokunnan ja maa- ja metsätalousvaliokunnan varsinainen jäsen sekä suuren valiokunnan ja tulevaisuusvaliokunnan varajäsen. Lisäksi Kopra toimii Kansliatoimikunnan jäsenenä ja jäsenenä. Kopra on Kokoomuksen eduskuntaryhmän ensimmäinen varapuheenjohtaja. Vuodesta 2013 Kopra on ollut Etelä-Karjalan liiton maakuntahallituksen puheenjohtaja.


title: Jukka Kopra

text: Kopra on vuonna 1996 perustamansa ohjelmistoyritys Tietokoura Oy:n hallituksen puheenjohtaja. Vuosina 1993–1996 Kopra työskenteli UPM-Kymmenellä suunnittelijana.


title: Jukka Kopra

text: Kopra kannattaa yrittäjyyttä. Hän on tehnyt useita yrittäjyyteen ja talouteen liittyviä avauksia sekä julkaissut useiden kirjoitusten lisäksi muun muassa pamfletin ”7 keinoa yrittämisen edellytysten parantamiseksi”.


title: Jukka Kopra

text: Kopra on Kokoomuksen valiokuntavastaava liikenne- ja viestintävaliokunnassa. Hän on esittänyt lukuisia kannanottoja liikenteen kehittämiseksi. Kopra on ehdottanut muun muassa autoveron poistamista. Hänen mukaansa autoverotuksen uudistus nopeuttaisi autokannan uudistumista ja johtaisi ympäristöystävällisempien autojen määrän merkittävään nousuun. Tämä olisi hänen mielestä järkevää sekä ilmaston että liikenneturvallisuuden kannalta.


title: Jukka Kopra

text: Maanpuolustus on Kopralle tärkeä asia. Hän kannattaa yleiseen asevelvollisuuteen perustuvaa vahvaa puolustusjärjestelmää. Kopra on palkittu Reserviläisliiton myöntämällä kultaisella ansiomitalilla. Vuonna 2011 Kopra ei äänestänyt jalkaväkimiinat kieltävän Ottawan sopimuksen puolesta. Kopra on ottanut useasti kantaa kansalliset erityispiirteet huomioivan EU-asedirektiivin puolesta. Hän on tyytyväinen asiasta EU:ssa joulukuussa 2016 syntyneeseen neuvotteluratkaisuun, joka turvaa edelleen reserviläisten aseharjoittelun osana vapaaehtoista maanpuolustustyötä.


title: Jukka Kopra

text: Vaalikone.fi -palvelussa Kopra oli jokseenkin eri mieltä siitä, että homo- ja lesbopareilla tulisi olla heteroparien kanssa yhtäläiset avioliitto- ja adoptio-oikeudet. Vuonna 2014 Kopra kannatti käsittelyssä olevan tasa-arvoisen avioliittolain kumoamista. Vuonna 2016 Kopra kuitenkin äänesti Aito avioliitto -aloitetta vastaan, jonka tavoite oli kumota homo- ja lesboparien yhtäläinen oikeus avioliittoon. Vuoden 2018 helmikuussa Kopra äänesti äitiyslakihanketta vastaan.


title: Jukka Kopra

text: Helmikuussa 2016 Kopra kertoi hämmästelevänsä, että ”osa hänen puoluetovereistaan on hurahtanut monikulttuurisuuteen”. Kopran mukaan rikoksen tehneet turvapaikanhakijat tulee häätää heti käräjäoikeuden tuomion jälkeen Suomesta. Kopra ei vastannut suorasti kysymykseen ”pitäisikö Suomen lähettää turvapaikanhakijoita teloitettaviksi”, vaan totesi, että tilanne on kestämätön jos kotimaassaan murhan tehnyt turvapaikanhakija ei joudu Suomessa vastuuseen rikoksestaan.


title: Jukka Kopra

text: Kopra on ollut merkittävästi vaikuttamassa valtioneuvoston päätökseen sijoittaa lääkärihelikopteri Kaakkois-Suomeen.


title: Jukka Kopra

text: Kopra on osallistunut säännöllisesti kansanedustajien koulukierroksiin. Hänen mielestään on tärkeää, että koululaiset saavat tietoa kansanedustajan työstä ja oppivat siinä samalla jotain myös demokraattisesta päätöksenteosta. Tammikuussa 2017 Kopra otti vastaan Suomen lähi- ja perushoitajaliiton hoiva-arkityöhaasteen ja työskenteli päivän kotihoitoyksikössä lähihoitajan työparina.


title: Jukka Kopra

text: Kopra on toiminut vuodesta 2016 Lappeenrannan Heikintalon kummina. Heikintalon toiminta perustuu kansainväliseen Fountain House -klubitalomalliin, jota toteutetaan suomalaiseen yhteiskuntaan soveltuvalla tavalla. Heikintalon toiminta edistää ja tukee arkielämän hallintaa, työllistymistä ja opiskelumahdollisuuksia sekä terveyttä että hyvinvointia. Toiminnan kohderyhmä on 18–62-vuotiaat työikäiset.


title: Jukka Kopra

text: Kopran vanhemmat ovat kenraaliluutnantti Matti Kopra ja ekonomi Leena Kopra. Hän on ollut vuodesta 1996 naimisissa erikoissairaanhoitaja Anu Kopran kanssa. Perheeseen kuuluu neljä lasta.


title: Jukka Kopra

text: Kopra pitää kuntoaan yllä lenkkeilemällä ja pelaamalla jääkiekkoa ympäri vuoden. Hänen harrastuksiinsa kuuluu kontrabasson soitto ja mieluisin soitettava on vanha rock'n'roll. Kopra pitää myös ruuanlaitosta ja hän kuuluu Paistinkääntäjiin.


title: Jukka Kopra

text: Kopralle myönnettiin lokakuussa 2018 taksin ajolupa.


title: Ari Torniainen

text: Ari Juhani Torniainen (s. 15. maaliskuuta 1956 Lappeenranta) on suomalainen rakennusinsinööri ja poliitikko.


title: Ari Torniainen

text: Torniainen valittiin eduskuntaan vuoden 2011 vaaleissa Kymen vaalipiiristä keskustan edustajana. Aiemmalla poliittisella urallaan hän on toiminut muun muassa kotipaikkakuntansa Lappeenrannan kaupunginvaltuutettuna, kaupunginhallituksen jäsenenä ja puheenjohtajana, Keskustan Karjalan piirin puheenjohtajana ja Etelä-Karjalan maakuntavaltuuston puheenjohtajana. Hän on toiminut myös urheiluseurojen Lappeen Riento ja Catz puheenjohtajana. Vuodesta 2015 Torniainen on ollut Yleisradion hallintoneuvoston jäsen.


title: Reijo Tossavainen

text: Reijo Sylvester Tossavainen (s. 13. marraskuuta 1948 Kiuruvesi) on suomalainen poliitikko, joka toimi kansanedustajana perussuomalaisten ryhmässä vuodesta 2011 vuoteen 2015. Hänet valittiin eduskuntaan Kymen vaalipiiristä 5 725 äänellä. Hän on myös Savitaipaleen kunnanvaltuutettu.


title: Reijo Tossavainen

text: Tossavainen työskenteli vuosina 1985–2004 yrittäjä-päätoimittajana paikallislehti "Valkealan Sanomissa". Myytyään lehden hän on toiminut vapaana kirjoittajana. Hän on ollut yrittäjäyhdistyksen puheenjohtajana ja kotiseutuyhdistyksen hallituksen jäsen. Tossavainen kuuluu perussuomalaisten yrittäjien Täysmuutos-ryhmään.


title: Reijo Tossavainen

text: Eduskunnassa Tossavainen oli liikenne- ja viestintävaliokunnan jäsen. Hän oli myös Yleisradion hallintoneuvoston jäsen, mutta ilmoitti eroavansa neuvostosta Ylen esitettyä helmikuussa 2015 MOT:n perussuomalaisten sisäisiä ristiriitoja käsittelevän ohjelman. Tossavainen ei asettunut ehdolle enää vuoden 2015 eduskuntavaaleissa.


title: Pass på

text: Pass på oli ruotsalainen sketsiohjelma, jota lähetettiin Ruotsin televisiossa keväällä 2003. Ohjelman käsikirjoittajat olivat Peter Magnusson ja David Hellenius, jotka ovat käsikirjoittaneet myös ohjelmaa Hey Beberiba. Pass pån sketseissä höykytettiin varsinkin Ruotsin kuningasperhettä. Pass påssa lanseerattiin prinsessa Madeleinen poikaystävän Jonas Bergströmin mielikuvitusversio ja hänen fiktiivinen kaverinsa Frans. Kerran Pass påssa gynekologi löysi prinsessa Madeleinen jalkovälistä grogilasin, mikä aiheutti Ruotsissa suuren kohun.


title: Ammunnan maailmanmestaruuskilpailut 1898

text: Vuoden 1898 ammunnan maailmanmestaruuskilpailut järjestettiin Torinossa. Kyseessä olivat kautta aikain toiset maailmanmestaruuskilpailut ammunnassa. Ohjelmassa oli ainoastaan kivääriammunta ja mitalit jaettiin kaikkiaan viidessä eri lajissa.


title: Lääkintöhallitus

text: Lääkintöhallitus (lyhenne LKH) oli Suomen valtion keskusvirasto ja viranomainen, joka vastasi terveydenhoitoasioista. Se toimi eri nimillä vuosina 1811–1991. Lääkintöhallituksen vastuulla olivat muun muassa sairaaloiden, terveyskeskusten, lääkärien (vuoteen 1930 myös eläinlääkärien), kätilöiden, apteekkien ja lääkkeiden valmistuksen valvonta sekä terveydenhoidon kehittäminen. Nykyään samoista asioista vastaa pääasiassa Terveyden ja hyvinvoinnin laitos.


title: Lääkintöhallitus

text: Lääkintöhallituksen varhaisin edeltäjä, "Collegium medicum" perustettiin asetuksella 26. marraskuuta 1811. Se oli Turun akatemian viidestä professorista muodostunut kollegio, joka valvoi lääkärilupia, sairaalain hallintoa, apteekkeja ja yleistä terveydenhoitoa. Lääkintöylihallitus syntyi kun erillinen ylitirehtöörin (pääjohtajan) virka perustettiin Collegium medicumin yläpuolelle vuonna 1827. Laitos oli senaatin kansliatoimituskunnan (vuodesta 1869 siviilitoimituskunta, vuodesta 1917 sisäasiaintoimituskunta) alainen. Viraston nimi lyheni Lääkintöhallitukseksi vuonna 1878, kun Collegium medicum ja vuonna 1840 perustettu houruinhoidon johtokunta (ylin mielisairaiden hoitoa valvova elin) sulautettiin yhteen. Lääkintätoimesta paikallistasolla vastasivat kuvernöörien (maaherrojen) alaisuudessa piirilääkärit ja -eläinlääkärit. Kunnallinen terveydenhoito alkoi Suomessa kehittyä 1800-luvun lopulla, jolloin kaupunkeihin ryhdyttiin perustamaan terveydenhoitolautakuntia.


title: Lääkintöhallitus

text: Suomen itsenäistyttyä Lääkintöhallitus jatkoi toimituskunnasta 27.12.1918 ministeriöksi muuttuneen sisäasiainministeriön alaisuudessa; Sosiaali- ja terveysministeriön alaisuuteen se siirtyi vasta 1.7.1968. Eläinlääkintäasiat siirrettiin vuonna 1930 maatalousministeriölle. Vuoden 1972 kansanterveyslaki siirsi terveydenhuollon painopisteen sairaaloilta kunnallisille terveyskeskuksille. Lääkintöhallitus yhdistettiin 1. maaliskuuta 1991 Sosiaalihallituksen kanssa uudeksi Sosiaali- ja terveyshallitukseksi.


title: Lääkintöhallitus

text: Vuoteen 1827 Collegium medicumin puheenjohtajat.


title: Calvi

text: Calvi on kaupunki Ranskaan kuuluvalla Korsikan saarella Haute-Corsen departementissa. Erään tarinan mukaan Calvi on Kristoffer Kolumbuksen syntymäpaikka. Vuoden 2009 alussa kaupungissa asui arviolta 6 627 asukasta.


title: Calvi

text: Calvin kaupungin perustivat roomalaiset 100-luvulla jaa. Paikka on kuitenkin toiminut satamana jo ennen heitä. Calvi joutui useaan otteeseen mereltä tulevien hyökkääjien ryöstämäksi ja se toipui näistä hyökkäyksistä vasta Pisan vallan alaisuudessa 1000-luvun ja 1200-luvun välillä. Paikallisen ylimystön keskinäinen kilpailu sai kaupungin asukkaat pyytämään suojelusta Genovalta vuonna 1278. Käyttäen tukikohtinaan Calvia ja sen etelässä omistamaa Bonifaciota Genovan onnistui lopulta vallata koko saari itselleen. Myöhemmin Calvi ja sen asukkaat tulivat tunnetuiksi Genovan vallan kannattajina, monien muiden nähdessä Genovan sortajana. Genovan vallan alaisuudessa Calviin alettiin rakentaa sitadellia. 1500-luvun puolivälissä saari joutui Ranskan ja Espanjan keskinäisen valtataistelun tantereeksi ja vuonna 1553 ranskalaiset ja heitä auttaneet turkkilaiset nousivat maihin Korsikalle. Ranskalaiset valtasivat muun muassa Bonifacion ja Bastian, mutta eivät onnistuneet valtaamaan Calvia. Tämä tapaus synnytti kaupungin moton, "Civitas Calvi Semper Fidelis" eli vapaasti käännettynä "Calvin kaupunki ikuisesti uskollinen".


title: Calvi

text: Ranskan suuren vallankumouksen yhteydessä englantilaiset valtasivat Calvin vuonna 1794 ja kaupunki pysyi heillä kahden vuoden ajan. 1800-luvun lopussa paikallisia soita kuivatettiin ja Calvista alkoi kehittyä turistikohde.


title: Calvi

text: Santa Catalinan lentoasema sijaitsee noin 8 kilometrin päässä kaupungin keskustasta. Maata pitkin kaupungista kulkee kaksi päätietä, RN 199 Ajaccioon Cargèsen, Pianan ja Porton kautta sekä RN 197 Bastiaan Saint-Florentin ja Ile Roussen kautta. Calvin satamaan liikennöi kaksi laivayhtiötä, SNCM ja Corsica Ferries.


title: Xızı

text: Xızı () on kaupunki Azerbaidžanissa. Se sijaitsee Kaukasuksen pääjonon reuna-alueella 104 kilometriä Bakusta luoteeseen. Kaupunki on Xızın piirin keskus. Asukkaita on 1 300 henkeä (vuonna 2010).


title: Xızı

text: Xızıstä tuli hallintopiirin keskus vuonna 1930. Vuonna 1956 alue liitettiin Apšeronin piiriin. Uudelleen piiri perustettiin vuonna 1990. Vuonna 2008 Xızı sai kaupungin statuksen.


title: Xızı

text: Xızın ja sen lähikylien kanta-asukkaat ovat tateja.


title: Wellingtonin kansainvälinen lentoasema

text:
Wellingtonin kansainvälinen lentoasema on julkinen lentoasema, joka sijaitsee Rongotain esikaupungissa Wellingtonissa.
Lentoasema on Uuden-Seelannin kolmanneksi suurin. Vuonna 2008 kentän kautta kulki 5 021 000 matkustajaa. Lentoyhtiöitä jotka
operoivat kentällä ovat Air New Zealand, Virgin Blue, Jetstar Airways.


title: Eeva-Johanna Eloranta

text: Eeva-Johanna Eloranta (s. 4. maaliskuuta 1966 Turku) on suomalainen kansanedustaja ja poliitikko. Hänet valittiin Suomen sosialidemokraattisen puolueen kansanedustajaksi ensimmäisen kerran vuoden 2011 eduskuntavaaleissa ja uudelleen vuoden 2015 eduskuntavaaleissa Varsinais-Suomen vaalipiiristä. Elorannalla on sekä filosofian että valtiotieteen maisterin tutkinnot.


title: Eeva-Johanna Eloranta

text: Eloranta kuului Raision kaupunginvaltuustoon vuosina 1997–2008 ja toimi kaupunginhallituksen jäsenenä 1997–2000 ja 2003–2008 sekä kaupunginhallituksen puheenjohtajana 2005–2007. Hän on ollut Turun kaupunginvaltuutettu vuodesta 2009 lähtien. Eloranta on toiminut myös kirkon piirissä Raision seurakunnan kirkkovaltuuston jäsenenä vuosina 2003-2008 ja sen varapuheenjohtajana 2007–2008. Vuosina 2010-2013 hän on ollut Turun Katariinan seurakunnan seurakuntaneuvoston jäsen. Eloranta on toiminut Varsinais-Suomen maakuntavaltuuston jäsenenä vuodesta 2005 alkaen.


title: Eeva-Johanna Eloranta

text: Eloranta oli ehdokkaana eduskuntavaaleissa 2003 ja 2007 mutta ei tullut valituksi. Vaaleissa 2011 Eloranta valittiin kansanedustajaksi 3 648 äänellä. Eduskuntavaaleissa 2015 hänet valittiin uudelleen 6704 äänellä.


title: Eeva-Johanna Eloranta

text: Eloranta on toiminut molempien vaalikausien aikana eduskunnan sivistysvaliokunnan jäsenenä ja lyhyempiä kausia myös muiden valiokuntien jäsenenä tai varajäsenenä. Eloranta kuului 2011-2015 Suomen Pohjoismaiden Neuvoston valtuuskuntaan ja neuvoston elinkeinovaliokuntaan. Eloranta jätti 2012 hallitukselle muiden sivistysvaliokunnan sosialidemokraattisten jäsenten kanssa toimenpidealoitteen nykyisen uskonnon oppiaineen korvaamisesta yhteisellä uskontotiedon ja etiikan oppiaineella.


title: Eeva-Johanna Eloranta

text: Huhtikuussa 2012 Eloranta valittiin valtakunnallisen Syömishäiriöliiton (SYLI) hallituksen puheenjohtajaksi. Hän on ryhtynyt ajamaan kansanedustajana parannuksia syömishäiriöiden hoitoon Suomessa. Toukokuussa 2012 Eloranta jätti kirjallisen kysymyksen, jossa hän vetosi aikuisten syömishäiriötä sairastavien käypä hoito-suositusten laatimisen puolesta. Hän myös kantaa huolta mielenterveysongelmiin sairastuneiden terapian piiriin pääsyn hitaudesta ja korkeasta kynnyksestä sekä korvauskäytännöistä ja on tehnyt siitäkin kirjallisen kysymyksen toukokuussa 2012. Eloranta on ajanut pitkään muihinkin mielenterveysongelmiin sairastuneiden asiaa. Vuosina 2002-2007 hän toimi muun muassa mielenterveyskuntoutujien klubitalon (Raisio-Naantali Fountain-house yhdistys ry) puheenjohtajana. Valtiopäivätoimina hän on mielenterveysasioihin liittyen tehnyt muun muassa lasten- ja nuorisopsykiatrian yhdistämissuunnitelmiin liittyvän kirjallisen kysymyksen.


title: Eeva-Johanna Eloranta

text: Koulutukseltaan Eloranta on filosofian maisteri pääaineena kulttuurihistoria (1995) ja valtiotieteen maisteri pääaineena sosiaalipolitiikka (2002). Hänellä on neljä lasta ja hän on naimisissa.


title: Eeva-Johanna Eloranta

text: Eeva-Johanna Elorannan isoisän isä oli Evert Eloranta, joka toimi sosialidemokraattien kansanedustajana vuosina 1908–1918.


title: Eeva-Johanna Eloranta

text: Lokakuussa 2009 Eloranta jäi kiinni näpistyksestä poistuttuaan maksamatta turkulaisesta tavaratalosta. Hänet tuomittiin 30 päiväsakkoon.


title: Kerry Reid

text: Kerry Reid (omaa sukuaan Melville; s. 7. elokuuta 1947 Mosman, Australia) on australialainen tennispelaaja. Oikeakätinen Reid lopetti ammattilaisuransa vuonna 1980. Hän asuu Greenvillessä, Etelä-Carolinassa, Yhdysvalloissa.


title: Kerry Reid

text: WTA:n maailmanlistalla Reid oli kymmenen parhaan naispelaajan joukossa kymmenenä vuotena vuosien 1969–1979 aikana. Parhaimmillaan hän oli listan sijalla viisi vuodesta 1971 vuoteen 1973. Hän voitti Australian avointen kaksinpelin vuonna 1977, Australian avointen nelinpelin vuonna 1968 sekä Wimbledonin nelinpelin vuonna 1978. Australian Fed Cup -joukkueessa Reid pelasi ensimmäisen kerran vuonna 1967. Vuonna 1968 hän kuului Australian Fed Cup -joukkueeseen, joka voitti kilpailun.


title: Kerry Reid

text: Reid on naimisissa tennispelaaja Grover ”Raz” Reidin kanssa. Heillä on kaksi tytärtä.


title: Orlando Mitchum

text: Orlando Mitchum (s. 19. toukokuuta 1987) on saintkittsnevisläinen jalkapalloilija, pelipaikaltaan keskikenttäpelaaja. Hän edustaa seuratasolla antiguabarbudalaista, USL Prossa pelaavaa Antigua Barracuda FC:tä. Mitchum on pelannut Saint Kitts ja Nevisin maajoukkueessa 20 ottelua ja tehnyt niissä yhden maalin. Hän teki maalin Belizeä vastaan .


title: Barbara Jordan

text: Barbara Jordan (s. 2. huhtikuuta 1957 Milwaukee, Wisconsin, Yhdysvallat) on yhdysvaltalainen entinen tennispelaaja.


title: Barbara Jordan

text: Jordan voitti Australian avointen kaksinpelin vuonna 1979. Turnauksen alkaessa hän oli WTA:n maailmanlistan sijalla 68. Hän oli turnauksessa viidenneksi sijoitettu. Puolivälierässä hän voitti turnauksen suosikin, Hana Mandlíkován. Jordan oli 1970-luvun ainut yhdysvaltalainen pelaaja, joka voitti Australian avoimet. Vuonna 1981 hänet palkittiin WTA:n "Player Service Award" -palkinnolla.


title: Barbara Jordan

text: Jordan on kolminkertainen Stanfordin yliopiston tennismestari. Myös hänen siskonsa, Kathy Jordan on entinen tennispelaaja.


title: Dwayne Sandy

text: Dwayne Sandy (s. 17. helmikuuta 1989 Kingstown) on saintvincentiläinen jalkapalloilija, pelipaikaltaan maalivahti. Hän edustaa seuratasolla trinidadtobagolaista Caledonia AIA:ta. Sandy on pelannut maajoukkueessa kuusi ottelua.


title: For Those About to Rot

text: For Those About to Rot on suomalaisen death metal -yhtye To Separate the Flesh from the Bonesin EP, joka on julkaistu vuonna 2004.


title: For Those About to Rot

text: EP:n nimi ja kansitaide viittaavat australialaisen hard rock -yhtye AC/DC:n albumiin For Those About to Rock We Salute You.


title: Sosiaalihallitus

text: Sosiaalihallitus oli Suomen valtion keskusvirasto, joka vastasi sosiaaliasioista. Se toimi sosiaaliministeriön alaisuudessa vuosina 1918–1922 ja sosiaali- ja terveysministeriön 1968–1991. Sen alaisuudessa toimivat aikoinaan ammattien- ja köyhäinhoidontarkastajat. Uuden sosiaalihallituksen tehtäviin kuuluivat muiden muassa sosiaalihuollon edistäminen, huoltolaitosten valvonta, lastensuojelu ja lapsiperheiden tukeminen, sekä erinäisiä vanhusten ja vammaisten hoitoon, sosiaalityöhön, perusturvaan, päihdehuoltoon sekä pakolaisasioihin liittyviä tehtäviä. Sosiaalihallituksen tehtäviä kuuluu nykyään Terveyden ja hyvinvoinnin laitokselle.


title: Sosiaalihallitus

text: Sosiaalihallitusta edelsi autonomian ajan Suomessa vaivaishoidon tarkastajan virka, joka perustettiin keisarillisella julistuksella 2. lokakuuta 1888 ja astui voimaan seuraavana vuonna. Tarkastajan tehtävä oli valvoa vaivaishoidon järjestämistä ja koota siitä virallista tilastoa senaatin käyttöön. Sosiaalihallitus perustettiin ensimmäisen kerran vuoden 1918 alusta, pian sosiaaliministeriön perustamisen jälkeen. Tämä "vanha" Sosiaalihallitus vastasi sosiaali-, työ-, vakuutus-, köyhäinhoito- ja raittiusasioista. Virasto lakkautettiin vuonna 1922, jolloin sen tehtävät siirrettiin ministeriölle, mutta perustettiin uudestaan 1968 samassa yhteydessä kun sosiaaliministeriöstä tuli sosiaali- ja terveysministeriö. Sosiaalihallitus yhdistettiin Lääkintöhallituksen kanssa uudeksi Sosiaali- ja terveyshallitukseksi 1. maaliskuuta 1991.


title: Sosiaalihallitus

text: Vaivaishoidon tarkastajat


title: Sosiaalihallitus

text: Ylijohtajat


title: Sosiaalihallitus

text: Pääjohtajat


title: Utopia Sadistica

text:
Utopia Sadistica on suomalaisen goregrind -yhtye To Separate the Flesh from the Bonesin ensimmäinen studioalbumi, joka on julkaistu vuonna 2004.
Vierailijat


title: Sharewood

text: Sharewood on Suomen ensimmäinen hyväntekeväisyysmedia.


title: Sharewood

text: Sharewood on sosiaalinen media, jonka käyttäjät voivat lahjoittaa yritysten rahaa valitsemalleen avustusjärjestölle vastaanottamalla mainoksia. Palvelu on käyttäjille ja avustusjärjestöille ilmainen. Raha hyväntekeväisyyteen tulee Sharewoodissa mainostavilta yrityksiltä. Sharewoodin on perustanut yhteiskunnallinen yritys Givget Oy, joka lahjoittaa liikevaihdostaan kymmenen prosenttia avustusjärjestöille. Sharewoodin tavoite on "saada massat maailmanparannustalkoisiin".